<http://www.thaigov.go.th>

 วันนี้ (26 ธันวาคม 2560) เวลา 08.30น.ณ ห้องประชุมอาคารวรรณกลาง สถาบันการพลศึกษาวิทยาเขตสุโขทัยพลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการ นอกสถานที่ครั้งที่ 4/2560

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี

พร้อมด้วยพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อส่งเสริม

 ผู้ประกอบการวิสาหกิจขนาดกลางและขนาดย่อมรายใหม่)

 2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....)

 ออกตามความในประมวลรัษฎากรว่าด้วยการยกเว้นรัษฎากร (มาตรการภาษี

 เพื่อสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง)

 3. เรื่อง ร่างพระราชกฤษฎีกาให้นำราคาปานกลางของที่ดินที่ใช้อยู่ในการประเมินภาษี บำรุงท้องที่ประจำปี พ.ศ. 2521 ถึง พ.ศ. 2524 มาใช้ในการประเมินภาษี

 บำรุงท้องที่สำหรับปี พ.ศ. 2561 พ.ศ. ....

|  |
| --- |
| **เศรษฐกิจ- สังคม** |

 4. เรื่อง แผนบูรณาการป้องกันและลดอุบัติเหตุทางถนนช่วงเทศกาลปีใหม่ 2561

 5. เรื่อง ภาพรวมการพัฒนาโครงสร้างพื้นฐานด้านคมนาคมขนส่งภาคเหนือ

 ของกระทรวงคมนาคม

 6. เรื่อง ของขวัญปีใหม่สำหรับประชาชน ประจำปี 2561

 7. เรื่อง ของขวัญปีใหม่สำหรับประชาชน ประจำปี 2561

 8. เรื่อง โครงการ “ส่งความสุขปีใหม่ 2561 จากใจกระทรวงเกษตรและสหกรณ์”

 9. เรื่อง โครงการของขวัญปีใหม่ปี 2561 ของสถาบันการเงินเฉพาะกิจ

 10. เรื่อง กระทรวงแรงงานส่งความสุขปี 2561 “9 ชื่นบาน แรงงานชื่นใจ”

 11.เรื่อง ทิศทางการพัฒนาภาคเหนือ ในช่วงแผนพัฒนาเศรษฐกิจและสังคมแห่งชาติ

 ฉบับที่ 12 (พ.ศ. 2560 – 2564)

12. เรื่อง สรุปผลการปฏิบัติราชการของคณะรัฐมนตรีในพื้นที่ภาคเหนือ

|  |
| --- |
| **แต่งตั้ง** |

13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการ

 ระดับทรงคุณวุฒิ (สำนักเลขาธิการคณะรัฐมนตรี)

 14. เรื่อง การแต่งตั้งข้าราชการให้ดำรงตำแหน่งรองเลขาธิการศูนย์

 อำนวยการบริหารจังหวัดชายแดนภาคใต้ (ศูนย์อำนวยการบริหารจังหวัด

 ชายแดนภาคใต้)

 15. เรื่อง การแต่งตั้งข้าราชการการเมือง

 (ตำแหน่งที่ปรึกษารัฐมนตรีว่าการกระทรวงพาณิชย์)

 16. เรื่อง การแต่งตั้งข้าราชการการเมือง (กระทรวงศึกษาธิการ)

 17. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการ

 บริหารสถาบันวัคซีนแห่งชาติ

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..)**

**พ.ศ. .... (การขยายระยะเวลามาตรการภาษีเพื่อส่งเสริมผู้ประกอบการวิสาหกิจขนาดกลางและขนาดย่อม**

**รายใหม่)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การขยายระยะเวลามาตรการภาษีเพื่อส่งเสริมผู้ประกอบการวิสาหกิจขนาดกลางและขนาดย่อมรายใหม่) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา**

 กำหนดให้มีการยกเว้นภาษีเงินได้นิติบุคคลเป็นระยะเวลา 5 รอบระยะเวลาบัญชี ซึ่งบริษัทหรือห้างหุ้นส่วนนิติบุคคลที่ได้รับสิทธิประโยชน์ดังกล่าวต้องเข้าเงื่อนไข ดังต่อไปนี้

 1. เป็นบริษัทหรือห้างหุ้นส่วนนิติบุคคลที่จดทะเบียนจัดตั้งขึ้นตั้งแต่วันที่ 1 มกราคม 2561

ถึงวันที่ 31 ธันวาคม 2561 โดยมีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท

 2. เป็นผู้ประกอบธุรกิจในอุตสาหกรรมเป้าหมายหลักที่มีศักยภาพขับเคลื่อนเศรษฐกิจ (New Engine of Growth) โดยอาศัยการใช้เทคโนโลยีเป็นฐานในการออกแบบและพัฒนาเพื่อใช้ในกระบวนการผลิตหรือให้บริการอย่างเป็นระบบ ก่อให้เกิดมูลค่าเพิ่มของสินค้าและบริการ ประกอบด้วยกลุ่มอุตสาหกรรมเป้าหมาย

10 สาขา ตามที่กำหนด โดยบริษัทหรือห้างหุ้นส่วนนิติบุคคลในกลุ่มอุตสาหกรรมเป้าหมายต้องขึ้นทะเบียนและ

ผ่านการรับรองจากสำนักงานส่งเสริมวิสาหกิจขนาดกลางและขนาดย่อม

 3. รายรับที่ได้จากการประกอบกิจการในช่วงระยะเวลาที่ใช้สิทธิประโยชน์ทางภาษี ต้องเป็นรายรับเฉพาะ หรือ เกี่ยวเนื่องกับสินค้าและบริการที่เกิดจากกลุ่มอุตสาหกรรมเป้าหมายรวมกันไม่น้อยกว่าร้อยละ 80 ของรายรับที่ได้จากการประกอบกิจการทั้งหมด ในแต่ละรอบระยะเวลาบัญชี

 4. บริษัทหรือห้างหุ้นส่วนนิติบุคคลที่ได้สิทธิยกเว้นภาษีอากรดังกล่าวจะต้องไม่ใช้สิทธิการยกเว้นภาษีเงินได้นิติบุคคลตามกฎหมายว่าด้วยการส่งเสริมการลงทุนไม่ว่าทั้งหมดหรือบางส่วนในกรณีบริษัทหรือห้างหุ้นส่วนนิติบุคคลขาดคุณสมบัติข้อหนึ่งข้อใดในรอบระยะเวลาบัญชีใด ให้การได้รับสิทธิยกเว้นภาษีเงินได้เป็นอันระงับเฉพาะในรอบระยะเวลาบัญชีนั้น

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..)**

**พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร (มาตรการภาษีเพื่อสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง)**

 คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร (มาตรการภาษีเพื่อสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของร่างพระราชกฤษฎีกาและร่างกฎกระทรวง**

 1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร**

**(ฉบับที่ ..) พ.ศ. ....** มีสาระสำคัญ คือ กำหนดให้ยกเว้นภาษีเงินได้สำหรับเงินได้เป็นจำนวนร้อยละหนึ่งร้อยของรายจ่ายที่ได้จ่ายเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการจัดอบรมสัมมนาในจังหวัดนครศรีธรรมราช อุดรธานี เชียงราย ลพบุรี พิษณุโลก สุพรรณบุรี อุบลราชธานี นครนายก หนองคาย สระแก้ว เลย ตาก ตราด เพชรบูรณ์ จันทบุรี มุกดาหาร นครสวรรค์ ราชบุรี สมุทรสงคราม บุรีรัมย์ ชัยภูมิ พัทลุง ตรัง ศรีสะเกษ ปราจีนบุรี สตูล ชุมพร สุโขทัย สุรินทร์ สกลนคร ลำพูน นครพนม อุตรดิตถ์ ระนอง ลำปาง ร้อยเอ็ด แม่ฮ่องสอน พิจิตร แพร่ ชัยนาท น่าน อ่างทอง มหาสารคาม กำแพงเพชร อุทัยธานี นราธิวาส ยะลา พะเยา บึงกาฬ กาฬสินธุ์ ยโสธร สิงห์บุรี หนองบัวลำภู อำนาจเจริญ และปัตตานี หรือเขตพื้นที่อื่นใดที่กระทรวงการท่องเที่ยวและกีฬากำหนด ที่บริษัทหรือห้างหุ้นส่วนนิติบุคคลได้จัดให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์เพื่อการจัดอบรมสัมมนาดังกล่าว ตั้งแต่วันที่ 1 มกราคม พ.ศ. 2561

ถึงวันที่ 31 ธันวาคม พ.ศ. 2561

 2. **ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรว่าด้วยการยกเว้นรัษฎากร** มีสาระสำคัญ คือ กำหนดให้เงินได้ต่อไปนี้ เป็นเงินได้ที่ได้รับการยกเว้นไม่ต้องนำมารวมคำนวณเพื่อเสียภาษีเงินได้บุคคลธรรมดา

 (1) เงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์สำหรับการเดินทางท่องเที่ยวในจังหวัดท่องเที่ยวรอง

 (2) เงินได้เท่าที่ได้จ่ายเป็นค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์สำหรับการเดินทางท่องเที่ยวในจังหวัดท่องเที่ยวรองร่วมกับจังหวัดที่ไม่ใช่จังหวัดท่องเที่ยวรอง ตามเส้นทางท่องเที่ยวที่ได้รับการรับรองจากกระทรวงการท่องเที่ยวและกีฬา

 (3) เงินได้เท่าที่ได้จ่ายเป็นค่าที่พักในจังหวัดท่องเที่ยวรองสำหรับค่าที่พักในโรงแรมที่จ่ายให้แก่ผู้ประกอบธุรกิจโรงแรมตามกฎหมายว่าด้วยโรงแรม หรือค่าที่พักในโฮมสเตย์ที่จ่ายให้แก่ผู้ประกอบธุรกิจโฮม สเตย์ที่ได้รับการรับรองมาตรฐานโฮมสเตย์ไทยตามที่กรมการท่องเที่ยวกำหนด

ตามจำนวนที่จ่ายจริงแต่รวมกันทั้งหมดแล้วไม่เกิน 15,000 บาท ทั้งนี้ เฉพาะที่ได้จ่ายไปตั้งแต่วันที่ 1 มกราคม พ.ศ. 2561 ถึงวันที่ 31 ธันวาคม พ.ศ. 2561

**3. เรื่อง ร่างพระราชกฤษฎีกาให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำ**

**ปี พ.ศ. 2521 ถึง พ.ศ. 2524 มาใช้ในการประเมินภาษีบำรุงท้องที่สำหรับปี พ.ศ. 2561 พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาให้นำราคาปานกลางของที่ดินที่ใช้อยู่ใน

การประเมินภาษีบำรุงท้องที่ประจำปี พ.ศ. 2521 ถึง พ.ศ. 2524 มาใช้ในการประเมินภาษีบำรุงท้องที่สำหรับปี

พ.ศ. 2561 พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 มท. เสนอว่า

 1. โดยที่มาตรา 3 แห่งพระราชบัญญัติกำหนดราคาปานกลางของที่ดินสำหรับการประเมินภาษีบำรุงท้องที่ พ.ศ. 2529 บัญญัติให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี พ.ศ. 2521 ถึง พ.ศ. 2524 ซึ่งใช้ในการประเมินภาษีบำรุงท้องที่สำหรับปี พ.ศ. 2529 มาใช้ในการประเมินภาษีบำรุงท้องที่สำหรับปี พ.ศ. 2530 และในปีต่อ ๆ ไป ตามที่จะได้มีพระราชกฤษฎีกากำหนด และเนื่องจาก**พระราชกฤษฎีกาให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี พ.ศ. 2521 ถึง พ.ศ. 2524 มาใช้ในการประเมินภาษีบำรุงท้องที่สำหรับปี พ.ศ. 2560 ซึ่ง พ.ศ. 2560 จะสิ้นสุดการใช้บังคับในวันที่ 31 ธันวาคม 2560** ประกอบกับร่างพระราชบัญญัติภาษีที่ดินและสิ่งปลูกสร้าง พ.ศ. .... ที่เป็นการปรับปรุงโครงสร้างหลักเกณฑ์และอัตราการจัดเก็บภาษีบำรุงท้องที่ใหม่ยังไม่แล้วเสร็จ (อยู่ระหว่างการพิจารณาของสภานิติบัญญัติแห่งชาติ) ทั้งนี้

ร่างพระราชบัญญัติดังกล่าวได้กำหนดให้มีผลใช้บังคับกับการจัดเก็บภาษีในอัตราใหม่ตั้งแต่วันที่ 1 มกราคม 2562 เป็นต้นไป

 2. ดังนั้น หากไม่สามารถประกาศให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี พ.ศ. 2521 ถึง พ.ศ. 2524 มาใช้ในการประเมินภาษีบำรุงท้องที่สำหรับปี พ.ศ. 2561 ได้ทันตั้งแต่วันที่ 1 มกราคม 2561 เป็นต้นไป จะส่งผลกระทบต่อการประเมินการคำนวณและการจัดเก็บภาษีบำรุงท้องที่ขององค์กรปกครองส่วนท้องถิ่นและการจัดเก็บรายได้ของแผ่นดินและองค์กรปกครองส่วนท้องถิ่นทั่วประเทศ จึงจำเป็นต้องดำเนินการตามมาตรา 3 แห่งพระราชบัญญัติดังกล่าว โดยการนำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี พ.ศ. 2521 ถึง พ.ศ. 2524 ซึ่งใช้ในการประเมินภาษีบำรุงท้องที่สำหรับปี พ.ศ. 2560 มาใช้ในการประเมินภาษีบำรุงท้องที่สำหรับปี พ.ศ. 2561 ทั้งนี้ ร่างพระราชกฤษฎีกาในเรื่องนี้ได้ผ่านคณะกรรมการพิจารณาร่างกฎหมายของ มท. คณะที่ 2 แล้ว และรัฐมนตรีว่าการกระทรวงการคลังในฐานะผู้รักษาการตามพระราชบัญญัติภาษีบำรุงท้องที่ พ.ศ. 2508 ร่วมกับรัฐมนตรีว่าการกระทรวงมหาดไทยได้เห็นชอบในหลักการของร่างพระราชกฤษฎีกาดังกล่าวแล้ว

  **สาระสำคัญของร่างพระราชกฤษฎีกา**

กำหนดให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ประจำปี พ.ศ. 2521

ถึง พ.ศ. 2524 ซึ่งใช้ในการประเมินภาษีบำรุงท้องที่สำหรับปี พ.ศ. 2560 มาใช้ในการประเมินภาษีบำรุงท้องที่สำหรับปี พ.ศ. 2561 โดยให้มีผลใช้บังคับตั้งแต่วันที่ 1 มกราคม พ.ศ. 2561 เป็นต้นไป

|  |
| --- |
| **เศรษฐกิจ- สังคม** |

**4. เรื่องแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2561**

 คณะรัฐมนตรีมีมติรับทราบแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2561

ในระหว่างวันที่ 28 ธันวาคม 2560 - 3 มกราคม 2561 โดยจะมีการรณรงค์ “ขับรถมีน้ำใจ รักษาวินัยจราจร” ตามที่กระทรวงมหาดไทย (ศูนย์อำนวยการความปลอดภัยทางถนน) เสนอ ทั้งนี้ เพื่อให้ประชาชนเดินทางสัญจรอย่างปลอดภัยและมีความสุขในช่วงเทศกาลปีใหม่ 2561 และมีสถิติการเกิดอุบัติเหตุทางถนนจำนวนผู้เสียชีวิต และจำนวนผู้บาดเจ็บ (admit) ลดลง โดยให้จังหวัด อำเภอ และองค์กรปกครองส่วนท้องถิ่น (อปท.) เป็นผู้กำหนดเป้าหมายดำเนินงานด้วยตนเอง และเน้นการดำเนินงานในอำเภอที่มีสถิติความเสี่ยงต่อการเกิดอุบัติเหตุทางถนนสูง รวมทั้งให้จังหวัดมีมาตรการเพิ่มประสิทธิภาพการทำงานเพื่อลดจำนวนผู้ถูกดำเนินคดีดื่มสุราแล้วขับขี่ ขับรถเร็วเกินกว่ากฎหมายกำหนด และไม่สวมหมวกนิรภัย โดยมาตรการป้องกันและลดอุบัติเหตุทางถนนมี 6 มาตรการ ดังนี้

(1) มาตรการลดปัจจัยเสี่ยงด้านคน (2) มาตรการลดปัจจัยเสี่ยงด้านถนนและสภาพแวดล้อม (3) มาตรการลดปัจจัยเสี่ยงด้านยานพาหนะ (4) มาตรการดูแลความปลอดภัยให้แก่นักท่องเที่ยว (5) มาตรการความปลอดภัยทางน้ำ และ (6) มาตรการด้านการช่วยเหลือหลังเกิดอุบัติเหตุ

**5. เรื่อง ภาพรวมการพัฒนาโครงสร้างพื้นฐานด้านคมนาคมขนส่งภาคเหนือของกระทรวงคมนาคม**

 คณะรัฐมนตรีมีมติรับทราบภาพรวมการพัฒนาโครงสร้างพื้นฐานด้านคมนาคมขนส่งภาคเหนือ

ของกระทรวงคมนาคม (คค.) ตามที่ คค. เสนอ ซึ่งเป็นการสนับสนุนบทบาทและทิศทางการพัฒนาของภาคเหนือ

เพื่อกระจายความเจริญและการพัฒนาให้มีความทั่วถึง รวมทั้งเพื่อให้ภาคเหนือเป็นฐานเศรษฐกิจที่สร้างสรรค์มูลค่าสูง และเชื่อมโยงเศรษฐกิจกับประเทศในกลุ่มอนุภูมิภาคลุ่มแม่น้ำโขง ตามแนวทางของแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) ประกอบกับภาคเหนือมีระบบการคมนาคมขนส่งและโครงสร้างพื้นฐานค่อนข้างสมบูรณ์ทั้งทางบก ทางราง ทางน้ำ และทางอากาศ โดยสามารถเดินทางเชื่อมโยงกันภายในภาค ระหว่างภาค และเชื่อมต่อกับประเทศเพื่อนบ้าน โดยที่ผ่านมา คค. มีผลการดำเนินงานที่สำคัญสรุปได้ ดังนี้

 1. **การพัฒนาระบบคมนาคมขนส่งทางบก** คค. ได้ดำเนินการปรับปรุงโครงสร้างพื้นฐานทางถนน

ในพื้นที่ภาคเหนือ รวมระยะทาง 25,506.28 กิโลเมตร วงเงินงบประมาณรวมในช่วงระหว่างปี พ.ศ. 2557-2561

เป็นวงเงินรวม 115,179.440 ล้านบาท ผ่านการดำเนินโครงการต่าง ๆ เช่น

 1.1 ดำเนินการก่อสร้างถนนเป็น 4 ช่องจราจร เพื่อเพิ่มประสิทธิภาพและความปลอดภัย

ในการเดินทางของประชาชน เช่น ทางหลวงหมายเลข 12 แม่สอด - มุกดาหาร ซึ่งเป็นเส้นทางสำคัญตามกรอบความร่วมมือทางเศรษฐกิจในอนุภูมิภาคลุ่มแม่น้ำโขง (GMS)

 1.2 ดำเนินการก่อสร้างทางเลี่ยงเมือง เพื่อแก้ไขปัญหาการจราจรที่มีสภาพการจราจรผ่านเมืองหลัก เช่น ถนนสายเลี่ยงเมืองสันป่าตอง - หางดง (จังหวัดเชียงใหม่)

 1.3 พัฒนาระบบขนส่งสาธารณะในเมืองหลักเพื่อเพิ่มประสิทธิภาพการเดินทาง โดยขณะนี้สำนักงานนโยบายและแผนการขนส่งและจราจรอยู่ระหว่างศึกษาการพัฒนาระบบขนส่งสาธารณะในจังหวัดเชียงใหม่และจังหวัดพิษณุโลก

 1.4 อำนวยความสะดวกในการขนส่งสินค้า การกระจายสินค้า และบริการสู่ตลาดการค้า

ทั้งภายในและนอกประเทศ

 2. **การพัฒนาระบบคมนาคมขนส่งทางราง** โดยมีโครงการที่สำคัญ เช่น

 2.1 **โครงการก่อสร้างรถไฟทางคู่** เช่น ช่วงลพบุรี-ปากน้ำโพ (คาดว่าจะลงนามในสัญญาจ้างได้ภายในต้นปี 2561) และช่วงปากน้ำโพ-เด่นชัย (คาดว่าจะนำเสนอคณะรัฐมนตรีพิจารณาได้ภายในต้นปี 2561)

 2.2 **โครงการก่อสร้างทางรถไฟสายใหม่** สายเด่นชัย-เชียงราย-เชียงของ ระยะทาง 323 กิโลเมตร [อยู่ระหว่างสำนักงานคณะกรรมการพัฒนาการเศรษฐกิจและสังคมแห่งชาติ (สศช.) พิจารณาให้ความเห็น]

 2.3 **โครงการก่อสร้างรถไฟความเร็วสูง** เส้นทางกรุงเทพฯ-เชียงใหม่ โดยจะเริ่มดำเนินการในระยะที่ 1 เส้นทางกรุงเทพฯ - พิษณุโลก ระยะทาง 380 กิโลเมตร (ทั้งหมด 7 สถานี) ซึ่งขณะนี้คณะทำงานฝ่ายญี่ปุ่นได้ดำเนินการศึกษาความเหมาะสมของโครงการฯ เสร็จแล้ว และได้เสนอรายงานฉบับสมบูรณ์ให้ฝ่ายไทยพิจารณาแล้ว โดยคาดว่าจะเสนอคณะรัฐมนตรีพิจารณาอนุมัติโครงการได้ภายในต้นปี 2561 และเริ่มก่อสร้างได้ประมาณปี 2562

 3. **การพัฒนาระบบคมนาคมขนส่งทางน้ำ** คค. โดยกรมเจ้าท่า ได้ดำเนินการขุดลอกและบำรุงรักษาแม่น้ำที่สำคัญในพื้นที่ภาคเหนือ ในช่วงระหว่างปี 2557 - 2561 รวมทั้งสิ้น 98 ร่องน้ำ รวมวงเงินงบประมาณ 597.494 ล้านบาท

 4. **การพัฒนาระบบคมนาคมขนส่งทางอากาศ** คค. โดยกรมท่าอากาศยาน และบริษัท ท่าอากาศยานไทย จำกัด (มหาชน) **ได้พัฒนาท่าอากาศยาน เพื่อเพิ่มขีดความสามารถในการรองรับปริมาณผู้โดยสาร**

**และอากาศยาน** เช่น

 4.1 ก่อสร้างอาคารผู้โดยสารหลังใหม่และปรับปรุงอาคารผู้โดยสารของท่าอากาศยาน

แม่สอด แพร่ และเพชรบูรณ์

 4.2 มีแผนพัฒนาท่าอากาศยานเชียงใหม่ **จากเดิม**ที่ในปัจจุบันสามารถรองรับปริมาณผู้โดยสารได้ 8 ล้านคน/ปี รองรับเที่ยวบินได้ 24 เที่ยวบิน/ชั่วโมง จะพัฒนาให้สามารถรองรับผู้โดยสารได้ 20 ล้านคนต่อปี รองรับเที่ยวบินได้ 34 เที่ยวบินต่อชั่วโมงได้จนถึงปี 2578

 4.3 มีแผนจะสร้างท่าอากาศยานเชียงใหม่แห่งที่ 2 (พื้นที่บริเวณ อ.สันกำแพง จ.เชียงใหม่ และ อ.บ้านธิ จ.ลำพูน) โดยขณะนี้สำนักงานการบินพลเรือนแห่งประเทศไทยอยู่ระหว่างจัดทำแผนแม่บทการจัดตั้งสนามบินพาณิชย์ของประเทศ และศึกษาความเหมาะสมในการดำเนินโครงการ

**6. เรื่อง ของขวัญปีใหม่สำหรับประชาชน ประจำปี 2561**

 คณะรัฐมนตรีมีมติรับทราบโครงการ/กิจกรรมที่จะดำเนินการเพื่อเป็นของขวัญปีใหม่

สำหรับประชาชนประจำปี 2561 รวม 85 โครงการ/กิจกรรม โดยจำแนกตามสาระสำคัญได้เป็น 4 กลุ่ม ดังนี้

 1. **โครงการ/กิจกรรมสำหรับเทศกาลปีใหม่** เช่น กิจกรรมส่งเสริมด้านศาสนา (กิจกรรมสวดมนต์ข้ามปีฯ กิจกรรม “ไหว้พระ 10 วัด สืบสิริสวัสดิ์ 10 รัชกาล”) กิจกรรมการจัดการแสดงเนื่องในโอกาสส่งท้ายปีเก่า ต้อนรับปีใหม่ การอวยพรปีใหม่ผ่านระบบ Online (ส.ค.ส. Online) ชุดความเป็นไทยสู่ใจประชาชน เป็นต้น

 2. **โครงการ/กิจกรรมเกี่ยวกับการลดค่าครองชีพและลดรายจ่าย**

 2.1 **การจัดจำหน่ายสินค้าราคาประหยัด** เช่น กิจกรรมตลาดประชารัฐ ตลาดวัฒนธรรม ถนนสายวัฒนธรรม และกิจกรรมรณรงค์ใช้สินค้าไทย ส่งความสุขแบบไทยเป็นของขวัญปีใหม่ เป็นต้น

 2.2 **การช่วยเหลือกลุ่มเกษตรกร** เช่น โครงการ Application สุดล้ำเพื่อเกษตรกรไทย

ยุค 4.0 โดยเปิดโอกาสให้เกษตรกรเข้าถึงข้อมูลพื้นที่ด้านการเกษตรครอบคลุม 76 จังหวัด การบริการขนส่งข้าว

เพื่อช่วยเหลือชาวนาและขนส่งสินค้าเกษตร/เกษตรแปรรูปในอัตราพิเศษ

 2.3 **การลดรายจ่ายและค่าครองชีพด้านอื่น** เช่น สถานธนานุบาลท้องถิ่นทั่วไทย มอบของขวัญปีใหม่แก่ประชาชน การลดค่าใช้จ่ายหรือยกเว้นค่าธรรมเนียม การประนอมข้อพิพาทให้กับประชาชน เป็นต้น

 3. **โครงการ/กิจกรรมเกี่ยวกับการท่องเที่ยวและการบริการ**

 3.1 **การท่องเที่ยว วัฒนธรรม และการเรียนรู้** เช่น กิจกรรม night at maya city เปิดเมืองมายาในช่วงกลางคืนโดยนำชมประวัติศาสตร์ภาพยนตร์และออกร้านจำหน่ายสินค้า กิจกรรมเปิดแหล่งเรียนรู้ทางวัฒนธรรมให้เข้าชมฟรี และกิจกรรมนิทรรศการศิลปะร่วมสมัย เป็นต้น

 3.2 **การบริการต่าง ๆ** เช่น โครงการเน็ตประชารัฐ โดยติดตั้งโครงข่ายอินเทอร์เน็ตความเร็วสูงครอบคลุม 24,700 หมู่บ้าน ๆ ละ 1 จุด โดยไม่คิดค่าใช้จ่ายการให้บริการงานยุติธรรมผ่านระบบเทคโนโลยี ยกเว้นค่าธรรมเนียมเข้าอุทยานแห่งชาติ “แอปอุตุ” แอปเพื่อการพยากรณ์อากาศ เป็นต้น

 4. **โครงการ/กิจกรรมเพื่อพัฒนาคน สังคม สิ่งแวดล้อมและทรัพยากรธรรมชาติ**

 4.1 **การพัฒนาคน** เช่น กิจกรรมตะลุยพิพิธภัณฑ์วิทยาศาสตร์ รับปีใหม่ 2561 โดยเปิดโอกาสให้เด็ก เยาวชน และประชาชนทั่วไปเข้าชมฟรี ณ องค์การพิพิธภัณฑ์วิทยาศาสตร์แห่งชาติ ณ จังหวัดปทุมธานี การจัดนิทรรศการสร้างแรงบันดาลใจ ด้านนวัตกรรม โดยนำเสนอผลงาน แนวคิด และความสำเร็จของผู้นำด้านนวัตกรรมที่หลากหลายสาขาอาชีพในประเทศไทยเพื่อสร้างแรงบันดาลใจในการสร้างสรรค์นวัตกรรมแก่สาธารณชน เป็นต้น

 4.2 **การจัดระเบียบและพัฒนาสังคม** เช่น โครงการตลาดประชารัฐ : สร้างโอกาส สร้างอาชีพ สร้างรายได้ โดยพัฒนาตลาดใหม่และขยายพื้นที่ตลาดที่มีอยู่เดิมให้แก่เกษตรกร ผู้มีรายได้น้อย และผู้ประกอบการที่เดือดร้อนจากการไม่มีสถานที่ค้าขาย โครงการปีใหม่ปลอดภัย คนไทยปลอดทุกข์ ศูนย์ดำรงธรรมเคลื่อนที่ โดยจัดตั้งศูนย์ดำรงธรรม อำเภอเคลื่อนที่ ณ จุดอำนวยการความปลอดภัยทางถนนในช่วงเทศกาลปีใหม่ 2561 ตลอด 24 ชั่วโมง เป็นต้น

 4.3 **การพัฒนาสิ่งแวดล้อมและทรัพยากรธรรมชาติ** เช่น โครงการของขวัญปีใหม่

ประชาปลอดภัย บรรเทาอุทกภัยด้วยผังลุ่มน้ำ โดยดำเนินการวางผังลุ่มน้ำ เพื่อป้องกันปัญหาอุทกภัยในพื้นที่ลุ่มน้ำ

ทั่วประเทศจำนวน 25 ลุ่มน้ำ โครงการป่าในเมือง “สวนป่าประชารัฐเพื่อความสุขของคนไทย” เป็นต้น

**7. เรื่อง ของขวัญปีใหม่สำหรับประชาชน ประจำปี 2561**

 คณะรัฐมนตรีมีติรับทราบโครงการ/กิจกรรมที่จะดำเนินการเพื่อเป็นของขวัญปีใหม่

สำหรับประชาชนประจำปี 2561 รวม 16 โครงการ/กิจกรรมของ 4 กระทรวง ดังนี้

1. **กระทรวงการพัฒนาสังคมและความมั่นคงของมนุษย์ (พม.)** มี 9 โครงการ/กิจกรรม ดังนี้

 1.1 ของขวัญเด็กแรกเกิด (โดยกรมกิจการเด็กและเยาวชน)

 1.2 แอปพลิเคชันครอบครัว (โดยกรมกิจการสตรีและสถาบันครอบครัว)

 1.3 Family Data เปิดประตูเยี่ยมบ้าน/สร้างสะพานสู่สวัสดิการสังคม

(โดยกรมพัฒนาสังคมและสวัสดิการ)

 1.4 ผู้สูงอายุอายุยืน......เยาว์ (โดยกรมกิจการผู้สูงอายุ)

 1.5 เปิดศูนย์บริการคนพิการ 4 มุมเมือง (โดยกรมส่งเสริมและพัฒนาคุณภาพชีวิตคนพิการ)

 1.6 1300 โทรสุขทั่วไทย ยิ้มไกลทั่วโลก (โดยสำนักงานปลัดกระทรวงฯ)

 1.7 ลด แลก แจก แถม (โดยการเคหะแห่งชาติ)

 1.8 มอบบ้านพอเพียงชนบท 2,561 หลัง [โดยสถาบันพัฒนาองค์กรชุมชน

(องค์การมหาชน)]

 1.9 ลดอัตราดอกเบี้ยพิเศษ (โดยสำนักงานธนานุเคราะห์)

 2.**กระทรวงพลังงาน (พน.)** จัดทำกิจกรรมภายใต้ชื่อ **“**ปีใหม่ ข้าวใหม่...อิ่มท้อง อิ่มใจ

ช่วยชาวนา”

 3. **กระทรวงศึกษาธิการ (ศธ.) มี 3 โครงการ/กิจกรรม ดังนี้** 3.1 การให้บริการอินเทอร์เน็ตความเร็วสูง (Hi – Speed Internet)สำหรับสถานศึกษา 3.2 กิจกรรมอาชีวะอาสา 3.3 โรงเรียนประชารัฐจังหวัดชายแดนภาคใต้

 4. **กระทรวงสาธารณสุข (สธ.)** มี 3 โครงการ/กิจกรรม ดังนี้4.1 การพัฒนาระบบบริการการผ่าตัดแบบวันเดียวกลับ (One day surgery : ODS) 4.2 การพัฒนานวัตกรรมโมบายแอปพลิเคชัน (Mobile Application)“RDU รู้เรื่องยา”4.3 การพัฒนาโมบายแอปพลิเคชันสมุนไพรเฟิร์ส (Samunprai First)“ครบเครื่องเรื่องสมุนไพรไทยในแอปเดียว”

**8. เรื่อง โครงการ “ส่งความสุขปีใหม่ 2561 จากใจกระทรวงเกษตรและสหกรณ์”**

 คณะรัฐมนตรีมีมติรับทราบ โครงการ “ส่งความสุขปีใหม่ 2561 จากใจกระทรวงเกษตรและสหกรณ์” ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 กษ. ได้เตรียมของขวัญปีใหม่ให้แก่เกษตรกรและประชาชน โดยจัดทำโครงการ “ส่งความสุขปีใหม่ 2561 จากใจกระทรวงเกษตรและสหกรณ์” ซึ่งมีกิจกรรมที่ดำเนินการ ดังนี้

 1) “มอบของขวัญเกษตรกรไทย มีกิน มีใช้ มีรายได้พอเพียง” จำนวน 7 หน่วยงาน รวม 10 กิจกรรม เช่น โครงการชลประทานขนาดเล็ก ระบบส่งเสริมเกษตรแปลงใหญ่ (ข้าว ประมง) โครงการโคบาลสร้างอาชีพ โครงการส่งเสริมการปลูกพืชหลากหลาย ฤดูนาปรัง ปี 2561/โครงการ 9101 ตามรอยเท้าพ่อฯ/โครงการส่งเสริมการปลูกข้าวโพดเลี้ยงสัตว์ฤดูแล้งหลังนา ปี 2560 - 2561 โครงการปรับปรุงคุณภาพดิน โครงการก่อสร้างแหล่งน้ำในไร่นานอกเขตชลประทาน แจกปัจจัยการผลิต (ศูนย์หม่อนไหมฯ 21 ศูนย์) เป็นต้น

 2) “เพิ่มพลังปีใหม่ ซื้อสินค้าเกษตรไทยคุณภาพดีในราคาพิเศษ” จำนวน 8 หน่วยงาน รวม 23 แห่ง เช่น สินค้าปศุสัตว์ราคาถูก (ปศ.) ผลิตภัณฑ์จากยางพารา (กยท.) เทศกาลส่งความสุขด้วยผลไม้ไทย (อตก.) ตลาดสีเขียว (ผักอินทรีย์ ผลิตภัณฑ์แปรรูปสินค้า OTOP) (อสค.) ตลาดเกษตรกร ตลาดนัดชาวดอย เทศกาลชิมชาและกาแฟ และวัฒนธรรมชนเผ่าดอยแม่สลอง อุทยานหลวงราชพฤกษ์ จังหวัดเชียงใหม่ (สวพส.) การจัดกระเช้า/ชุดของขวัญ จากสินค้าเกษตรปลอดภัย ได้มาตรฐาน และสินค้าประมง NON - IUU (กสส. มกอช. อตก. อสป.) เป็นต้น

 3) “ปีใหม่เที่ยวทั่วไทยสุขใจไปกับกระทรวงเกษตรและสหกรณ์” (29 ธันวาคม 2560 - 2 มกราคม 2561)

 3.1) เปิดสถานที่ราชการให้ประชาชนเข้าชม (ศูนย์ศึกษา ศูนย์เรียนรู้ แหล่งท่องเที่ยวเชิงเกษตร และให้ความรู้ด้านการเกษตร) รวม 97 แห่ง เช่น ศูนย์ข้าว (กข.) ศูนย์ศึกษาการพัฒนาห้วยฮ่องไคร้ฯ จังหวัดเชียงใหม่ ศูนย์ศึกษาการพัฒนาภูพานฯ จังหวัดสกลนคร (ชป.) แหล่งท่องเที่ยวเชิงนิเวศด้านปศุสัตว์ (ปศ.) ชวนเที่ยวไทยตามรอยพระราชดำริในหลวงรัชกาลที่ 9 (สถานีเรดาห์ฝนหลวง) (ฝล.) ชิมหม่อน ชมไหม สาธิตการแปรรูปผลิตภัณฑ์จากหม่อนและไหม (มม.) แหล่งท่องเที่ยวเชิงเกษตร (ศูนย์ศึกษาการพัฒนาเขาหินซ้อนฯ จังหวัดฉะเชิงเทรา ศูนย์ศึกษาการพัฒนาพิกุลทองฯ จังหวัดนราธิวาส ศูนย์ศึกษาวิธีการฟื้นฟูที่ดินเสื่อมโทรมเขาชะงุ้มฯ จังหวัดราชบุรี) (พด.) (ดอยผาหม่น/ศูนย์ส่งเสริมและพัฒนาอาชีพการเกษตรจังหวัด) (กสก.) โครงการท่องเที่ยวเชิงเกษตร (ศูนย์วิจัยและพัฒนาการเกษตร) (กวก.) อุทยานหลวงราชพฤกษ์ จังหวัดเชียงใหม่ (สวพส.) เป็นต้น

 3.2) เปิดสถานที่ให้ประชาชนเข้าชมฟรี/ไม่คิดค่าบริการ รวม 11 แห่ง เช่น สถานแสดงพันธุ์สัตว์น้ำ/พิพิธภัณฑ์สัตว์น้ำ (ปม.) ศูนย์ศิลปาชีพบางไทร (สปก.) ฟาร์มโคนมไทย - เดนมาร์ค (อสค.) และพิพิธภัณฑ์กษัตริย์เกษตรเฉลิมพระเกียรติฯ (พกฉ.) เป็นต้น

 3.3) ศูนย์บริการเฉพาะปีใหม่/จิตอาสา รวม 342 จุด (กข. 20 จุด/ชป. 133 จุด/ กตส. 77 จุด/ปม. 27 จุด/ปศ. 23 จุด/กวก. 32 จุด/สศก. 12จุด/อสค. 1 จุด และ กยท. 17 จุด)ระยะเวลาดำเนินการ

ช่วงปลายเดือนธันวาคม 2560 - ต้นเดือนกุมภาพันธ์ 2561

**9. เรื่อง โครงการของขวัญปีใหม่ปี 2561 ของสถาบันการเงินเฉพาะกิจ**

 คณะรัฐมนตรีมีมติรับทราบและเห็นชอบโครงการของขวัญปีใหม่ปี 2561 ของสถาบันการเงินเฉพาะกิจ ตามที่กระทรวงการคลัง (กค.) เสนอ ดังนี้

 **1. รับทราบโครงการเพื่อส่งเสริมวินัยทางการเงินให้แก่ประชาชน**

 **1.1 โครงการของขวัญปีใหม่ 2561 เพื่อส่งเสริมวินัยทางการเงินสำหรับลูกค้าธนาคารอาคารสงเคราะห์ผู้มีรายได้น้อย** ธนาคารอาคารสงเคราะห์ (ธอส.) จะจ่ายเงินจำนวน 1,000 บาท ให้กับลูกค้ารายย่อยที่มีประวัติผ่อนชำระหนี้ดีย้อนหลัง 48 เดือน ที่ไม่เป็นหรือไม่เคยเป็นสินเชื่อที่ไม่ก่อให้เกิดรายได้ (Non-Performing Loans : NPLs) และมีวงเงินกู้รวมวงเงินกู้ทุกบัญชีภายใต้หลักประกันเดียวกันไม่เกิน 1,000,000 บาท โดยต้องเป็นผู้กู้ที่มีการชำระเงินงวดของเดือนธันวาคม 2560 ในช่วงระหว่างวันที่ 1 – 31 ธันวาคม 2560 ทั้งนี้ คาดว่าจะมีผู้มีคุณสมบัติที่จะได้รับของขวัญจำนวนประมาณ 165,107 ราย

 **1.2 โครงการชำระดีมีคืนของธนาคารเพื่อการเกษตรและสหกรณ์การเกษตร**(ธ.ก.ส.) โดย ธ.ก.ส. จะคืนดอกเบี้ยให้แก่ลูกค้าร้อยละ 30 ของจำนวนดอกเบี้ยที่ชำระในช่วงวันที่ 1 มกราคม 2561 ถึงวันที่ 31 ธันวาคม 2561 สำหรับลูกค้าที่มีต้นเงินคงเป็นหนี้ ณ วันที่ 30 พฤศจิกายน 2560 ไม่เกิน 300,000 บาท โดยคาดว่าจะมีผู้ได้รับของขวัญเป็นเกษตรกรจำนวน 2.3 ล้านราย

 **2. รับทราบโครงการสนับสนุนให้ประชาชนมีที่อยู่อาศัยเป็นของตนเอง**

 ธนาคารอาคารสงเคราะห์ได้จัดทำโครงการสินเชื่อที่อยู่อาศัยสำหรับผู้ได้รับสิทธิในบัตรสวัสดิการแห่งรัฐ ผู้มีรายได้น้อยทั่วไป และบุคลากรภาครัฐ รวมทั้งสิ้น 3 โครงการ ซึ่งมีอัตราดอกเบี้ยผ่อนปรนและมีระยะเวลากู้ยืมสูงสุดถึง 40 ปี รวมทั้งมีการยกเว้นค่าธรรมเนียมตามที่ธนาคารกำหนดระยะเวลายื่นคำขอกู้ไม่เกินวันที่ 28 ธันวาคม 2561 หรือเมื่อธนาคารได้อนุมัติสินเชื่อเต็มวงเงินโครงการแล้ว โดยมีรายละเอียดโครงการสรุปได้ ดังนี้

 **2.1 โครงการสินเชื่อที่อยู่อาศัยเพื่อสวัสดิการแห่งรัฐ** สำหรับประชาชนผู้ได้รับสิทธิในบัตรสวัสดิการแห่งรัฐและประชาชนผู้มีรายได้น้อย วงเงินโครงการรวม 30,000 ล้านบาท วงเงินสูงสุดต่อรายไม่เกิน 2 ล้านบาท อัตราดอกเบี้ยคงที่ 4 ปีแรก ร้อยละ 2.75 ต่อปี กรณีวงเงินกู้ไม่เกิน 1 ล้านบาท และร้อยละ 3.00 ต่อปี สำหรับกรณีวงเงินกู้มากกว่า 1 ล้านบาท แต่ไม่เกิน 2 ล้านบาท

 **2.2 โครงการสินเชื่อที่อยู่อาศัยเพื่อสวัสดิการแห่งรัฐ (บุคลากรภาครัฐ)** สำหรับบุคลากรภาครัฐตามที่ธนาคารกำหนด วงเงินโครงการรวม 30,000 ล้านบาท ไม่จำกัดวงเงินสูงสุดต่อราย อัตราดอกเบี้ยคงที่ 4 ปีแรก ร้อยละ MRR-3.75 ต่อปี หรือเท่ากับร้อยละ 3 ต่อปี (ปัจจุบันอัตราดอกเบี้ย MRR ของ ธอส. อยู่ที่ร้อยละ 6.75 ต่อปี)

 **2.3 โครงการสินเชื่อที่อยู่อาศัยเพื่อสวัสดิการแห่งรัฐในพื้นที่จังหวัดชายแดนภาคใต้** สำหรับประชาชนผู้ได้รับสิทธิในบัตรสวัสดิการแห่งรัฐและประชาชนผู้มีรายได้น้อย รวมถึงบุคลากรภาครัฐตามที่ธนาคารกำหนด ที่มีภูมิลำเนาหรือมีความต้องการที่อยู่อาศัยในพื้นที่จังหวัดชายแดนภาคใต้ 3 จังหวัด ได้แก่ จังหวัดยะลา นราธิวาส และปัตตานี วงเงินโครงการรวม 1,000 ล้านบาท วงเงินสูงสุดต่อรายไม่เกิน 1 ล้านบาท สำหรับ

ผู้ได้รับสิทธิในบัตรสวัสดิการแห่งรัฐ และไม่เกิน 2 ล้านบาท สำหรับประชาชน ผู้มีรายได้น้อยและบุคลากรภาครัฐ

โดยกำหนดอัตราดอกเบี้ยคงที่ใน 5 ปีแรก อยู่ที่ 2.50 ต่อปี

 **3. เห็นชอบการขอรับการสนับสนุนจากรัฐบาล ของสถาบันการเงินเฉพาะกิจ โดย ธอส.**

**และ ธ.ก.ส. ดังนี้**

 3.1 ขอแยกบัญชีโครงการตามข้อ 1 และ 2 เป็น PSA เพื่อนำผลกระทบรายได้และค่าใช้จ่ายมาปรับตัวชี้วัดทางการเงินที่เกี่ยวข้องตามบันทึกข้อตกลงการประเมินผลการดำเนินงานรัฐวิสาหกิจ รวมถึงให้นำส่วนดังกล่าวบวกกลับเป็นกำไรสุทธิเพื่อคำนวณโบนัสพนักงาน

 3.2 สำหรับโครงการสินเชื่อที่อยู่อาศัยของ ธอส. ตามข้อ 2.1 และ 2.3 ขอไม่นับรวม NPLs ที่เกิดจากการดำเนินโครงการเป็นตัวชี้วัดผลการดำเนินงานของ ธอส. สำหรับกรณีที่ NPLs ภายใต้โครงการดังกล่าวส่งผลให้สัดส่วน NPLs ของ ธอส. สูงกว่าค่าเฉลี่ยรวม

**10. เรื่อง กระทรวงแรงงานส่งความสุขปี 2561 “9 ชื่นบาน แรงงานชื่นใจ”**

 คณะรัฐมนตรีมีมติรับทราบตามที่กระทรวงแรงงาน (รง.) ส่งความสุขปี 2561 “9 ชื่นบาน แรงงานชื่นใจ” สำหรับเป็นของขวัญปีใหม่ที่กระทรวงแรงงานมอบให้แก่ผู้ใช้แรงงาน ลูกจ้าง นายจ้าง และประชาชนทั่วไป โดยมีสาระสำคัญสรุปได้ ดังนี้

 1. ชื่นชอบ ช่างแรงงาน โดยให้บริการตรวจสภาพและซ่อมบำรุงรถยนต์ รถจักรยานยนต์ บริการจุดพักรถ พร้อมให้บริการเครื่องดื่ม ผ้าเย็น นวดแผนไทย นวดฝ่าเท้า จำนวน 77 แห่ง บนถนนสายหลักและสายรอง

ทั่วประเทศ ระหว่างวันที่ 29 ธันวาคม 2560 ถึงวันที่ 4 มกราคม 2561

 2. ชื่นชม ช่างประชารัฐ โดยจัดบริการช่างซ่อมอุปกรณ์เครื่องใช้ในครัวเรือน จำนวนกว่า 1,000 คน เพื่อให้บริการด้านต่าง ๆ อาทิ เดินสายไฟฟ้า ซ่อมประปา ล้างเครื่องปรับอากาศ ซึ่งมีราคาถูก คุณภาพไว้ใจได้ มีความเต็มใจให้บริการ ด้วยมาตรฐานกระทรวงแรงงาน

 3. ชื่นมื่น มีงานทำ โดยการจัดคู่คนให้ตรงงาน จัดหางานให้ตรงใจ จำนวนประมาณ 70,000 อัตรา เพื่อส่งเสริมให้คนไทยมีงานทำ รวมทั้งผู้สูงอายุและคนพิการ ได้ทำงานอย่างมีศักดิ์ศรี โดยมีตำแหน่งงานรองรับการทำงานของผู้สูงอายุ จำนวน 2,500 อัตรา

 4. ชื่นบาน บ้านประชารัฐ โดยให้ผู้ประกันตนกู้ยืมเงินซื้อบ้านในโครงการบ้านประชารัฐ อัตราดอกเบี้ยร้อยละ 3 คงที่ 3 ปี รายละไม่เกิน 1 ล้านบาท กับธนาคารอาคารสงเคราะห์ ธนาคารออมสิน และธนาคารกรุงไทย โดยมีวงเงินที่จัดสรรให้ธนาคารฯ ดำเนินการ จำนวน 5,000 ล้านบาท

 5. ชื่นใจ ค่าเลี้ยงดูบุตร โดยเพิ่มสิทธิประโยชน์กรณีสงเคราะห์บุตร อายุไม่เกิน 6 ปี จากเดิม 400 บาท เป็น 600 บาทต่อคนต่อเดือน ได้รับคราวละไม่เกิน 3 คน ซึ่งมีผู้ประกันตนได้รับประโยชน์ดังกล่าว จำนวน 1,200,000 คน

 6. ชื่นจิต สิทธิผู้ประกันตน โดยผู้ประกันตนแบบสมัครใจ ตามมาตรา 40 จำนวน 2,400,000 คน

ที่จ่ายเงินสมทบในอัตรา 70 บาท และ 100 บาทต่อเดือน จะได้รับการเพิ่มเงินทดแทนการขาดรายได้เมื่อนอนพักรักษาตัวจากวันละ 200 บาท เป็น 300 บาท กรณีเสียชีวิตรับเพิ่มเงินสงเคราะห์อีก 3,000 บาท และเพิ่มทางเลือกใหม่จ่ายเงินสมทบเพียง 300 บาทต่อเดือน ได้สิทธิประโยชน์ 5 กรณี ได้แก่ รับเงินทดแทนการขาดรายได้ 200 บาท

ถึง 300 บาทต่อวัน รวมกันไม่เกิน 90 วันต่อปี หากทุพพลภาพรับเงินเดือนละ 500 บาท ถึง 1,000 บาทตลอดชีวิต กรณีเสียชีวิตรับเงินค่าทำศพ 40,000 บาท รับเงินสงเคราะห์บุตรอายุไม่เกิน 6 ปี จำนวน 200 บาทต่อคนต่อเดือน

ไม่เกินคราวละ 2 คน รับบำเหน็จชราภาพ 150 บาทต่อเดือน เมื่ออายุ 60 ปี

 7. ชื่นสุข เรียกรับสิทธิ เพิ่มช่องทางเรียกรับสิทธิแรงงาน โดยให้บริการลูกจ้างยื่นคำร้องออนไลน์ ทางเว็บไซต์ www.labour.go.th เพื่ออำนวยความสะดวก รวดเร็ว ทุกที่ทุกเวลา และฮอตไลน์กระทรวงแรงงาน 1506

 8. ชื่นชีวา ไร้โรคหน้าจอ โดยมอบ Application เพื่อรู้เท่าทันออฟฟิศซินโดรม โดยสร้างองค์ความรู้และความเข้าใจถึงสาเหตุและการป้องกันอาการออฟฟิศซินโดรม ส่งเสริมให้คนในองค์กรปรับเปลี่ยนพฤติกรรม

และท่าทางการทำงานที่ถูกต้องเหมาะสม

 9. ชื่นตา อาสาแรงงาน เพื่อให้เป็นเครือข่ายที่เข้มแข็ง ทำหน้าที่สื่อกลางในการให้ความรู้แก่พี่น้องประชาชน และสร้างความเข้าใจถึงสิทธิประโยชน์ และการคุ้มครองแรงงาน รวมทั้งตำแหน่งงานว่างเพื่อการมีงานทำ จากเดิมที่มีอยู่กว่า 7,200 คน ทุกจังหวัด โดยเพิ่มให้ครอบคลุมทั่วประเทศ ทุกพื้นที่ในกรุงเทพฯ 50 เขต อีก 253 คน

**11. เรื่อง ทิศทางการพัฒนาภาคเหนือ ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564)**

                   คณะรัฐมนตรีมีมติรับทราบตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ ทิศทางการพัฒนาภาคเหนือในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) ดังนี้

                   ตามที่ นายกรัฐมนตรี ได้ให้ความเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่ ครั้งที่ 4/2560 ระหว่างวันที่ 25–26 ธันวาคม 2560 ในพื้นที่ภาคเหนือ ณ จังหวัดพิษณุโลก และจังหวัดสุโขทัยโดยสำนักงานคณะกรรมการพัฒนาการเศรษฐกิจและสังคมแห่งชาติได้รับมอบหมาย ให้จัดทำทิศทางการพัฒนาภาคเหนือ เพื่อนำเสนอในที่ประชุมคณะรัฐมนตรีเพื่อทราบ ทั้งนี้ ทิศทางการพัฒนาภาคเหนือ มีรายละเอียด ดังนี้

**1. ภาพรวม**ภาคเหนือมีพื้นที่ ร้อยละ 33 หรือ 1 ใน 3 ของประเทศ มีประชากรร้อยละ 18.3 หรือ 1 ใน 5 ของประเทศ มีขนาดเศรษฐกิจคิดเป็นร้อยละ 7.8 ของผลิตภัณฑ์มวลรวมประเทศ เศรษฐกิจของภาคมีอัตราการขยายตัวต่ำ โครงสร้างเศรษฐกิจขับเคลื่อนด้วยภาคบริการและภาคเกษตร แรงงานส่วนใหญ่มีความรู้ระดับประถมศึกษา ส่งผลให้คุณภาพแรงงานต่ำ ประชาชนเข้าถึงบริการสาธารณสุขได้มากขึ้น แต่ยังประสบปัญหาความยากจน ปัญหาอุทกภัย ภัยแล้ง และหมอกควันที่เกิดขึ้นเป็นประจำ

**2. ปัญหาและประเด็นท้าทาย** ภาคเหนือเป็นแหล่งท่องเที่ยวเป้าหมายระดับสากล มีทุนทางวัฒนธรรมและทรัพยากรธรรมชาติโดดเด่น แต่พื้นที่ท่องเที่ยวค่อนข้างกระจุกตัว มีฐานภูมิปัญญาท้องถิ่นที่มีอัตลักษณ์ และมีองค์ความรู้ เทคโนโลยีและนวัตกรรม ของสถาบันการศึกษาจำนวนมาก แต่ยังไม่สามารถนำมาใช้ประโยชน์เชิงพาณิชย์ได้อย่างคุ้มค่า รวมทั้งยังไม่สามารถใช้ประโยชน์จากการเชื่อมโยงเศรษฐกิจกับอนุภูมิภาคต่างๆ ได้อย่างเต็มที่  ผู้ประกอบการในพื้นที่ส่วนใหญ่ยังไม่มีส่วนร่วมในห่วงโซ่การผลิตและการค้าในอนุภูมิภาค โครงสร้างพื้นฐานของเมืองศูนย์กลางยังไม่สมบูรณ์โดยเฉพาะระบบขนส่งสาธารณะและสนามบิน  พื้นที่เกษตรส่วนใหญ่อยู่นอกเขตชลประทาน การบริหารจัดการน้ำในพื้นที่เกษตรยังไม่ทั่วถึง การทำการเกษตรส่วนใหญ่ยังเป็นเกษตรเคมี ประชาชนส่วนใหญ่ยังยากจน สัดส่วนคนจนของภาคสูงกว่าระดับประเทศ ประชากรสูงอายุมีสัดส่วนสูงที่สุดในประเทศ ขณะที่ขาดแคลนแรงงานทั้งเชิงปริมาณและคุณภาพ พื้นที่ป่าต้นน้ำบางส่วนมีสภาพเสื่อมโทรม  มีปัญหาบุกรุกและใช้ประโยชน์พื้นที่ป่าผิดประเภท และยังคงเผชิญปัญหามลพิษหมอกควันรุนแรง

**3. ศักยภาพและโอกาส**การพัฒนาภาคเหนือในระยะต่อไป มีศักยภาพและโอกาสที่เด่นชัดจากการเป็นพื้นที่ที่มีความพร้อมต่อการพัฒนาเชื่อมโยงด้านการค้าและบริการกับพื้นที่เศรษฐกิจภาคกลางของประเทศและกลุ่มประเทศในอนุภูมิภาคลุ่มน้ำโขง มีโครงข่ายเส้นทางคมนาคมตามแนว North-South Economic Corridor และ East-West Economic Corridor รวมถึงโครงการก่อสร้างโครงการพื้นฐานขนาดใหญ่ อาทิ รถไฟทางคู่ รถไฟความเร็วสูง ส่งผลให้เกิดโอกาสในการขยายตลาดการค้า การท่องเที่ยว บริการการศึกษานานาชาติ ธุรกิจบริการสุขภาพและการแพทย์ รวมถึงมีสินค้าเกษตรและเกษตรแปรรูปที่หลากหลาย เป็นฐานการผลิตหัตถอุตสาหกรรมเชิงสร้างสรรค์โดยใช้ฐานความรู้ด้านเทคโนโลยีศิลปวัฒนธรรมและการออกแบบร่วมสมัย เป็นฐานทรัพยากรด้านการท่องเที่ยวที่หลากหลาย และมีสภาพภูมิเศรษฐกิจ-สังคมที่เอื้อต่อการพัฒนาภาคธุรกิจบริการ

**4. แนวคิดและทิศทาง**การพัฒนาภาคเหนือสู่ความ “มั่นคง มั่งคั่ง ยั่งยืน” จำเป็นจะต้องนำศักยภาพทางภูมิสังคมประกอบกับปัจจัยสนับสนุนด้านโครงสร้างพื้นฐาน และองค์ความรู้ของสถาบันการศึกษาและองค์กรในพื้นที่ มาใช้ในการต่อยอดการผลิตและบริการที่มีศักยภาพและโอกาสเพื่อสร้างมูลค่าสูงตามแนวทางเศรษฐกิจสร้างสรรค์ รวมทั้งการใช้ประโยชน์จากการเชื่อมโยงกับประเทศเพื่อนบ้านในการเสริมสร้างขีดความสามารถของธุรกิจท้องถิ่นเพื่อขยายฐานเศรษฐกิจของภาค ภาคเหนือจึงมีเป้าหมาย พัฒนาเป็น “ฐานเศรษฐกิจสร้างสรรค์มูลค่าสูง เชื่อมโยงเศรษฐกิจกับประเทศในกลุ่มอนุภูมิภาคลุ่มแม่น้ำโขง”

**4.1 วัตถุประสงค์**(1) เพื่อยกระดับการผลิตและการสร้างมูลค่าเพิ่มแก่สินค้าและบริการ โดยใช้ความรู้ เทคโนโลยี นวัตกรรม และภูมิปัญญาท้องถิ่นที่มีอัตลักษณ์ (2) เพื่อเชื่อมโยงห่วงโซ่มูลค่าของระบบเศรษฐกิจภาคเข้ากับระบบเศรษฐกิจของประเทศ และภูมิภาคเอเชียตะวันออกเฉียงใต้ (3) เพื่อดูแลช่วยเหลือคนจน และผู้สูงอายุให้มีคุณภาพชีวิตที่ดี พึ่งพาตนเอง พึ่งพาครอบครัว และพึ่งพากันในชุมชนได้  (4) เพื่อแก้ไขปัญหาด้านทรัพยากรธรรมชาติและสิ่งแวดล้อม ได้แก่ การบริหารจัดการน้ำ ป่าต้นน้ำ และปัญหาหมอกควัน

**4.2 เป้าหมายและตัวชี้วัด** (1) รายได้การท่องเที่ยวเพิ่มขึ้น (2) มูลค่าการค้าชายแดนเพิ่มขึ้น (3) อัตราการเจริญเติบโตทางเศรษฐกิจไม่ต่ำกว่าระดับประเทศ (4) สัดส่วนคนจนลดลง (5) สัดส่วนผู้สูงอายุที่เข้าถึงระบบสวัสดิการเพิ่มขึ้น (6) พื้นที่ป่าต้นน้ำเพิ่มขึ้น (7) จำนวนวันที่มีค่าฝุ่นละอองขนาดเล็กเกินมาตรฐานลดลง

**5. แนวทางการพัฒนา**ประกอบด้วย

**5.1  พัฒนาการท่องเที่ยวและธุรกิจบริการต่อเนื่องให้มีคุณภาพ สามารถสร้างมูลค่าเพิ่มอย่างยั่งยืน และกระจายประโยชน์อย่างทั่วถึง รวมทั้งต่อยอดการผลิตสินค้าและบริการที่มีศักยภาพสูงด้วยภูมิปัญญาและนวัตกรรม** ได้แก่ พัฒนากลุ่มท่องเที่ยวที่มีศักยภาพตามแนวทางการท่องเที่ยวเชิงสร้างสรรค์ พัฒนาต่อยอดอุตสาหกรรมและบริการเป้าหมายที่มีศักยภาพสูง

**5.2  ใช้โอกาสจากเขตเศรษฐกิจพิเศษ และการเชื่อมโยงกับอนุภูมิภาค GMS BIMSTEC และ AEC เพื่อขยายฐานเศรษฐกิจของภาค** ได้แก่ การเสริมศักยภาพของโครงสร้างพื้นฐาน และ
วางผังเมืองทั้งเมืองหลักและเมืองชายแดนให้สอดคล้องและสมดุลระหว่างการอนุรักษ์กับการขยายตัวทางเศรษฐกิจ พัฒนาเมืองสำคัญ ได้แก่ เชียงใหม่ และพิษณุโลก ให้เป็นเมืองศูนย์กลางการค้า บริการ ธุรกิจบริการสุขภาพ บริการการศึกษา ธุรกิจดิจิทัล พัฒนาเมืองสถานีขนส่งระบบราง ที่นครสวรรค์ แพร่ (อำเภอเด่นชัย) เชียงราย (อำเภอเชียงของ) โดยพัฒนาพื้นที่รอบสถานีโดยใช้แนวทางการจัดรูปที่ดิน การวางผังเมือง และส่งเสริมกิจกรรมเศรษฐกิจที่เหมาะสมกับพื้นที่

**5.3  ยกระดับเป็นฐานการผลิตเกษตรอินทรีย์และเกษตรปลอดภัย เชื่อมโยงสู่อุตสาหกรรมเกษตรแปรรูปที่สร้างมูลค่าเพิ่มสูง** ได้แก่ พัฒนาฐานการผลิตสินค้าเกษตรอินทรีย์ในพื้นที่ภาคเหนือตอนบน และเกษตรปลอดภัยในพื้นที่ภาคเหนือตอนล่าง สนับสนุนการเชื่อมโยงผลผลิตเกษตรสู่อุตสาหกรรมเกษตรแปรรูปที่มีศักยภาพ ได้แก่ การแปรรูปพืชผัก ผลไม้ สมุนไพร ในจังหวัดเชียงใหม่ เชียงราย ลำปาง ลำพูน การแปรรูปข้าว พืชไร่ พืชพลังงาน ในจังหวัดพิจิตร กำแพงเพชร นครสวรรค์ สนับสนุนการผลิตพลังงานทดแทนและผลิตภัณฑ์ชีวภาพ ในจังหวัดนครสวรรค์ กำแพงเพชร รวมถึงการพัฒนาแหล่งน้ำเพื่อการเกษตรอย่างเป็นระบบเครือข่ายที่เชื่อมโยง

**5.4  พัฒนาคุณภาพชีวิตและแก้ไขปัญหาความยากจน พัฒนาระบบดูแลผู้สูงอายุอย่างมีส่วนร่วมของครอบครัวและชุมชน ยกระดับทักษะฝีมือแรงงานภาคบริการ** ได้แก่ ส่งเสริมการสร้างรายได้และการมีงานทำของผู้สูงอายุและคนยากจน โดยดำเนินการในรูปของกลุ่มอาชีพและกลุ่มวิสาหกิจชุมชน พัฒนาระบบการดูแลผู้สูงอายุระยะยาวสำหรับผู้สูงอายุที่มีภาวะพึ่งพิง โดยการมีส่วนร่วมของชุมชน พัฒนาแรงงานให้มีความรู้และทักษะในการประกอบอาชีพตรงตามความต้องการของตลาดแรงงาน ควบคู่ไปกับการยกระดับทักษะฝีมือ สร้างความเข้มแข็งให้กับสถาบันครอบครัวและชุมชน เพื่อให้ชุมชนเข้ามามีบทบาทในการจัดสวัสดิการชุมชนได้อย่างยั่งยืน

**5.5  อนุรักษ์และฟื้นฟูป่าต้นน้ำให้คงความสมบูรณ์ จัดระบบบริหารจัดการน้ำอย่างเหมาะสมและเชื่อมโยงพื้นที่เกษตรให้ทั่วถึง ป้องกันและแก้ไขปัญหามลพิษหมอกควันอย่างยั่งยืน** ได้แก่ ฟื้นฟูและอนุรักษ์ป่าไม้ในพื้นที่ป่าต้นน้ำในพื้นที่ 8 จังหวัดภาคเหนือตอนบน โดยเฉพาะจังหวัดน่าน พัฒนาการบริหารจัดการน้ำอย่างเป็นระบบในลุ่มน้ำหลักของภาค ได้แก่ ลุ่มน้ำปิง วัง ยม และน่าน พัฒนาแหล่งกักเก็บน้ำธรรมชาติขนาดใหญ่ที่สำคัญ ได้แก่ บึงบอระเพ็ด จังหวัดนครสวรรค์ บึงสีไฟ จังหวัดพิจิตร และกว๊านพะเยา จังหวัดพะเยา แก้ไขปัญหาหมอกควันในพื้นที่ภาคเหนือตอนบนและจังหวัดตาก

**6. แผนงานและโครงการ** : กระทรวงและหน่วยงานที่เกี่ยวข้องเสนอแผนงาน/โครงการเบื้องต้น ในการขับเคลื่อนทิศทางการพัฒนาภาคเหนือ ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2561–2564) สรุปได้ ดังนี้

**6.1 การพัฒนาการท่องเที่ยวและธุรกิจบริการต่อเนื่อง**โดยการพัฒนากลุ่มท่องเที่ยวที่มีศักยภาพ พัฒนาต่อยอดอุตสาหกรรมและบริการเป้าหมาย ได้แก่ การสนับสนุนการขยายตัวทางธุรกิจท่องเที่ยวในพื้นที่จังหวัดภาคเหนือ การพัฒนาท่าอากาศยานเชียงใหม่ ระยะที่ 1 การพัฒนาท่าอากาศยานแม่ฟ้าหลวง จังหวัดเชียงราย ระยะที่ 1

**6.2 การใช้โอกาสจากเขตเศรษฐกิจพิเศษและการเชื่อมโยงกับอนุภูมิภาคเพื่อขยายฐานเศรษฐกิจ**โดยการพัฒนาโครงสร้างพื้นฐาน พัฒนาเมืองสำคัญ เมืองสถานีขนส่งระบบราง ตลอดจนพัฒนาศักยภาพผู้ประกอบการ ได้แก่การก่อสร้างถนนสาย ง1 ง2 ง4 และ ง5 ผังเมืองรวมเมืองเพชรบูรณ์ จังหวัดเพชรบูรณ์ การก่อสร้างถนนสาย จ1 และ จ2 ผังเมืองรวมพะเยา และสาย ค ผังเมืองรวมชุมชนมหาวิทยาลัยพะเยาและถนนสายต่อเชื่อมทางเลี่ยงเมืองจังหวัดพะเยา การก่อสร้างถนนสาย ฉ2 ผังเมืองรวมเมืองพิษณุโลก จังหวัดพิษณุโลก การก่อสร้างถนนสาย ช1 ผังเมืองรวมเมืองแพร่ จังหวัดแพร่

**6.3 การพัฒนาเกษตรอินทรีย์และเกษตรปลอดภัยเชื่อมโยงสู่อุตสาหกรรมเกษตรแปรรูป** ได้แก่ การยกระดับฐานการผลิตภาคเกษตรสู่อุตสาหกรรมแปรรูปมูลค่าสูง

**6.4 การพัฒนาคุณภาพชีวิตและแก้ไขปัญหาความยากจน** ได้แก่ การสนับสนุนการใช้ประโยชน์โครงข่ายเน็ตประชารัฐ การจัดระเบียบและพัฒนาศักยภาพคนไร้ที่พึ่งและคนขอทาน การพัฒนาผู้สูงอายุให้มีความมั่นคงทางเศรษฐกิจและสังคม การขยายเขตไฟฟ้าให้บ้านเรือนราษฎรรายใหม่ ระยะที่ 2 (คฟม.2)

**6.5 การอนุรักษ์และฟื้นฟูป่าต้นน้ำ จัดระบบบริหารจัดการน้ำ และแก้ไขปัญหาหมอกควัน**ได้แก่ การก่อสร้างปรับปรุงแหล่งน้ำ เพิ่มพื้นที่ชลประทาน ป้องกันและบรรเทาภัยจากน้ำเพื่อแก้ไขปัญหาน้ำท่วม และภัยแล้งเชิงพื้นที่แบบบูรณาการภาคเหนือ การปลูกฟื้นฟูป่า การป้องกันไฟป่าและควบคุมหมอกควัน

                    ทั้งนี้ แผนงาน/โครงการยังเป็นเพียงข้อเสนอเบื้องต้นที่จะนำไปจัดทำเป็นแผนพัฒนาภาคเหนือแบบบูรณาการที่สมบูรณ์ ภายใต้กระบวนการและกลไกการพัฒนาพื้นที่เชิงบูรณาการระดับภาค 6 ภาค ต่อไป

**12. เรื่อง สรุปผลการปฏิบัติราชการของคณะรัฐมนตรีในพื้นที่ภาคเหนือ**

 คณะรัฐมนตรีมีมติเห็นชอบแนวทางและข้อสั่งการของนายกรัฐมนตรี รองนายกรัฐมนตรี และรัฐมนตรีในการปฏิบัติราชการในพื้นที่ภาคเหนือ ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป ดังนี้

 ตามที่คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่
ณ จังหวัดสุโขทัย ในวันอังคารที่ 26ธันวาคม2560 โดยมอบหมายให้สำนักงานคณะกรรมการพัฒนาการเศรษฐกิจและสังคมแห่งชาติ จัดประชุมร่วมนายกรัฐมนตรีกับภาคเอกชน และเตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น

 ในการนี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ขอเสนอผลสรุป 2 เรื่อง ประกอบด้วย (1) สรุปผลการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคเหนือ วันจันทร์ที่ 25 ธันวาคม 2560 ณ อาคารศูนย์เทคโนโลยีสารสนเทศ มหาวิทยาลัยราชภัฏพิบูลสงคราม จังหวัดพิษณุโลก และ (2) รายงานผลการติดตามงานและโครงการ รวมทั้งแนวทางและข้อสั่งการการแก้ไขปัญหาของคณะรัฐมนตรีในการติดตามงานในพื้นที่ภาคเหนือ ระหว่างวันที่ 8 – 25 ธันวาคม 2560 มีรายละเอียดดังนี้

 **1. ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคเหนือ** วันจันทร์ที่ 25 ธันวาคม 2560 ณ อาคารศูนย์เทคโนโลยีสารสนเทศ มหาวิทยาลัยราชภัฏพิบูลสงคราม จังหวัดพิษณุโลก มีข้อสั่งการโดยสรุปดังนี้

* 1. **ด้านการพัฒนาโครงสร้างพื้นฐาน**

 **1.1.1 การพัฒนาโครงข่ายการขนส่งทางอากาศ** โดยขอให้พิจารณา (1) เร่งรัดโครงการก่อสร้างท่าอากาศยานนานาชาติเชียงใหม่แห่งที่ 2 ตามผลการศึกษาที่สำนักงานการบินพลเรือน
แห่งประเทศไทยได้ว่าจ้างมหาวิทยาลัยเกษตรศาสตร์ศึกษาไว้ (2) ปรับปรุงพัฒนาท่าอากาศยานประกอบด้วย การขยายทางวิ่งท่าอากาศยานลำปาง แพร่ น่าน และการพัฒนาประสิทธิภาพระบบการให้บริการประชาชนของท่าอากาศยานพิษณุโลก

 **ข้อสั่งการ** : **ให้กระทรวงคมนาคม**รับข้อเสนอไปเร่งพิจารณาในรายละเอียดและจัดลำดับความสำคัญตามความจำเป็นเร่งด่วนต่อไป

 **1.1.2 การพัฒนาโครงข่ายการขนส่งทางบก** โดยขอให้พิจารณาเร่งรัดดำเนินการ (1) โครงการมอเตอร์เวย์เชียงใหม่-เชียงราย (2) สร้างศูนย์การขนส่งสินค้าไปสู่การขนส่งหลายรูปแบบ (Multi Modals Transportation Logistics Center) ตำบลบึงพระ อำเภอเมือง จังหวัดพิษณุโลก และเชื่อมต่อไปยังสถานีรถไฟศิลาอาสน์ จังหวัดอุตรดิตถ์ (3) พัฒนาระบบรถไฟฟ้ารางเบา หรือ Light Rail Transit System (LRT) โดยรัฐบาลลงทุนเอง หรือร่วมทุนกับเอกชน (Public Private Partnership : PPP) (4) ก่อสร้างทางหลวงแนวใหม่ (เชียงใหม่-เลี่ยงเมืองลำพูน) จากทางหลวงหมายเลข 1141 บรรจบกับทางหลวงหมายเลข 106 (5) พัฒนาโครงการข่ายทางหลวงแผ่นดินหมายเลข 101 จังหวัดกำแพงเพชร-สุโขทัย-อุตรดิตถ์-แพร่-น่าน-พะเยา-เชียงราย เพื่อเชื่อมโยงแหล่งท่องเที่ยวมรดกโลก และเส้นทาง R3A, R3B และ (6) เพิ่มประสิทธิภาพทางหลวง โดยการขยายช่องทางจราจร ดังนี้ 1) ทางหลวงแผ่นดินหมายเลข 106 เป็น 4 ช่องทางจราจร (กม.28-507-153+903) และสำรวจออกแบบช่วงอำเภอเถิน จังหวัดลำปาง–อำเภอลี้ จังหวัดลำพูน เชื่อมต่อไปยังอำเภอแม่สะเรียง–อำเภอขุนยวม จังหวัดแม่ฮ่องสอน 2) ทางหลวงแผ่นดินหมายเลข 1091 อำเภอจุน–อำเภอปง–อำเภอเชียงม่วน–จังหวัดน่าน 3) ทางหลวงแผ่นดินหมายเลข 115 กำแพงเพชร-พิจิตร-พิษณุโลก และ 4) ทางหลวงแผ่นดินหมายเลข 21 หล่มสัก–เพชรบูรณ์–ท่าลี่–เลย

 **ข้อสั่งการ : ให้กระทรวงคมนาคม**รับข้อเสนอไปเร่งพิจารณาในรายละเอียดและจัดลำดับความสำคัญตามความจำเป็นเร่งด่วนตามขั้นตอนต่อไป ทั้งนี้ ให้คำนึงถึงความเหมาะสมด้านการลงทุนในรูปแบบร่วมทุนกับเอกชน (Public Private Partnership : PPP) ผลกระทบด้านสิ่งแวดล้อม และประโยชน์ที่ประชาชนในพื้นที่จะได้รับต่อไปในอนาคต

 **1.1.3 การพัฒนาโครงข่ายการขนส่งทางบก** โดยขอให้พิจารณาเร่งรัดศึกษาออกแบบเส้นทาง (1) การก่อสร้างสะพานเชื่อมโยงเศรษฐกิจภูมิภาค ทางหลวงหมายเลข 1026
ตอนผาเวียง-ปากนาย (กม.75+957) เพื่อบรรจบทางหลวงหมายเลข 1339 ตอนน้ำปาด-ปากนาย (กม.101+218) และ (2) เส้นทางสายแม่สอด–ตาก เชื่อมทางหลวงหมายเลข 12 เพื่อเชื่อมโยงระเบียงเศรษฐกิจตะวันตก

 **ข้อสั่งการ : ให้กระทรวงคมนาคม**รับข้อเสนอไปเร่งพิจารณาในรายละเอียดและจัดลำดับความสำคัญตามความจำเป็นเร่งด่วนต่อไป

 **1.1.4 การพัฒนาโครงข่ายการขนส่งทางราง** โดยขอให้พิจารณาเร่งรัดสำรวจออกแบบเส้นทางรถไฟจากลำนารายณ์ จังหวัดลพบุรี-เพชรบูรณ์ เพื่อเชื่อมโยงโครงข่ายโครงการรถไฟทางคู่ภาคเหนือและโครงการรถไฟความเร็วสูงที่รัฐบาลอยู่ระหว่างดำเนินการตามขั้นตอน

 **ข้อสั่งการ : ให้กระทรวงคมนาคม**รับข้อเสนอไปพิจารณาเร่งรัดศึกษาความเหมาะสมของการพัฒนาโครงข่ายการขนส่งทางราง โดยให้สำนักงบประมาณรับไปพิจารณางบประมาณสำหรับการดำเนินการตามขั้นตอนโดยด่วน

 ทั้งนี้ ในการจัดลำดับความสำคัญการขนส่งทางบกและทางราง ควรให้ความสำคัญกับเส้นทางเชื่อมโยงระหว่างจังหวัดภายในกลุ่มจังหวัด และระหว่างกลุ่มจังหวัด เพื่อส่งเสริมการท่องเที่ยวและการพัฒนาเศรษฐกิจอย่างเป็นระบบ

 **1.2 ด้านการบริหารจัดการน้ำ**

 ขอให้พิจารณาสนับสนุนการดำเนินการโครงการพัฒนาแหล่งน้ำในลุ่มน้ำหลักของภาคเหนือที่สำคัญ ประกอบด้วย (1) ตอนบนของลุ่มน้ำ ก่อสร้างแหล่งเก็บกักน้ำ ทบทวนกฎหมายด้านสิ่งแวดล้อมให้สอดคล้องกับการพัฒนา และความต้องการน้ำที่เพิ่มขึ้นอย่างรวดเร็ว ศึกษาการผันน้ำระหว่างลุ่มน้ำ เช่น โครงการ กก-อิง-น่าน เป็นต้น (2) ตอนล่างของลุ่มน้ำ ก่อสร้างฝาย/ประตูระบายน้ำ ปรับปรุงระบบส่งน้ำ ปรับปรุงเพิ่มประสิทธิภาพการระบายน้ำ และ (3) ลุ่มน้ำยม ขอให้พิจารณา 1) เร่งดำเนินการศึกษาวิเคราะห์ผลกระทบสิ่งแวดล้อมในพื้นที่ป่าอนุรักษ์ เพื่อก่อสร้างแหล่งเก็บกักน้ำตามลำน้ำสาขาในพื้นที่ตอนบนของลุ่มน้ำยม 2) เร่งดำเนินการปรับปรุงเพิ่มประสิทธิภาพการระบายน้ำ ผันน้ำเลี่ยงเขตเศรษฐกิจที่มีมูลค่าความเสียหายสูงในเขตจังหวัดสุโขทัย พิษณุโลก และพิจิตร และ 3) เร่งก่อสร้างประตูระบายน้ำในพื้นที่ตอนล่างของลุ่มน้ำยม

 **ข้อสั่งการ : เห็นชอบในหลักการและมอบหมายให้กระทรวงเกษตรและสหกรณ์ ร่วมกับกระทรวงทรัพยากรธรรมชาติและสิ่งแวดล้อม กระทรวงคมนาคมและหน่วยงานที่เกี่ยวข้อง**รับไปพิจารณาจัดลำดับความสำคัญในการดำเนินโครงการพัฒนาแหล่งน้ำในลุ่มน้ำหลักของภาคเหนือตามที่เสนอ โดยคำนึงถึงการอนุรักษ์ ฟื้นฟู เพิ่มพื้นที่ป่าต้นน้ำ การแก้ไขปัญหาน้ำท่วมซ้ำซาก ภัยแล้งที่เกิดจากการไม่มีแหล่งเก็บกักน้ำตามลำน้ำสาขาในลุ่มน้ำหลัก โดยเฉพาะลุ่มน้ำยม โดยให้เร่งดำเนินการสร้างการรับรู้และความเข้าใจแก่ประชาชนในพื้นที่ถึงประโยชน์ที่จะได้รับในทุกขั้นตอน เพื่อสร้างการยอมรับและสนับสนุนการดำเนินการ และหากเป็นโครงการขนาดใหญ่ให้เสนอสำนักงานบริหารจัดการทรัพยากรน้ำแห่งชาติ (สทนช.) พิจารณาขอรับการสนับสนุนงบประมาณตามความจำเป็นเร่งด่วนตามขั้นตอนต่อไป

 **1.3 ด้านการเกษตรและแปรรูป**

 ขอรับการสนับสนุน **“โครงการเกษตรอุตสาหกรรมเพื่อการส่งออกภาคเหนือ**” โดยใช้ผักและผลไม้นำร่อง ได้แก่ กล้วยหอม สับปะรด กระเจี๊ยบเขียว ขิง มะม่วง ข้าว ไผ่ และพืชสมุนไพร ในลักษณะครอบคลุมการผลิตต้นทาง กลางทาง และปลายทาง เพื่อเป็นอาหารอนาคต (Functional Food/Healthy Food)

 **ข้อสั่งการ : ให้กระทรวงเกษตรและสหกรณ์ ร่วมกับกระทรวงอุตสาหกรรม กระทรวงพาณิชย์ ภาคเอกชน สภาเกษตรกรแห่งชาติ สถาบันการศึกษาในพื้นที่ และหน่วยงานที่เกี่ยวข้อง**รับไปพิจารณาในรายละเอียดในการสนับสนุนโครงการฯ โดยให้คำนึงถึงความสอดคล้องกับการบริหารจัดการพื้นที่เกษตรกรรม (Zoning by Agri-Map) คุณภาพวัตถุดิบ และแปรรูปสินค้าที่ได้มาตรฐานตรงความต้องการของตลาด ความคุ้มค่าในการดำเนินการ และต้องไม่เป็นภาระของรัฐในอนาคต รวมทั้งให้กลุ่มเกษตรกร องค์กรพัฒนาเอกชน และสถาบันพัฒนาองค์กรชุมชน (องค์การมหาชน) มีส่วนร่วมดำเนินการตั้งแต่ต้นทาง กลางทาง และปลายทาง เพื่อให้การดำเนินการเป็นไปอย่างมีประสิทธิภาพและยั่งยืน

* 1. **ด้านการค้าและการลงทุน**

 **1.4.1 การส่งเสริมและอำนวยความสะดวกทางการค้า การค้าชายแดน การลงทุน และการท่องเที่ยวระหว่างไทยกับเมียนมา** โดยขอให้พิจารณาสนับสนุน (1) การอำนวยความสะดวกการผ่านแดน โดยการทำ Visa on Arrival (VOA) ณ ด่านชายแดนไทยและเมียนมา (2) การทำความตกลงทวิภาคีการเปิดเดินรถส่วนบุคคลเพื่อส่งเสริมการท่องเที่ยวระหว่างไทย-เมียนมา (3) การอนุญาตให้รถขนส่งของเมียนมาเข้ามาขนส่งสินค้าในฝั่งไทยด้านด่านแม่สอด จังหวัดตาก (4) ศึกษาเกี่ยวกับแนวทางการพัฒนาระเบียงเศรษฐกิจภาคตะวันตก (West Economic Corridor : WEC) ในพื้นที่จังหวัดตาก พิษณุโลก และสุโขทัย และ (5) เร่งรัดดำเนินการเพิกถอนเส้นทางในการก่อสร้างถนนเพื่อการคมนาคมและการค้าระหว่างประเทศไปยังจุดผ่อนปรนบ้านห้วยต้นนุ่น จังหวัดแม่ฮ่องสอน ที่อยู่ในพื้นที่เขตรักษาพันธุ์สัตว์ป่าดอยเวียงหล้า และป่าสงวนแห่งชาติป่าแม่เงา-แม่สำเพ็ง ระยะทาง 9.7 กิโลเมตร คิดเป็นพื้นที่ 365 ไร่ เพื่อยกระดับเป็นจุดผ่านแดนถาวรในอนาคต

 **ข้อสั่งการ :**

 **1) ให้กระทรวงมหาดไทยร่วมกับกระทรวงการต่างประเทศ กระทรวงคมนาคม และหน่วยงานที่เกี่ยวข้อง**รับไปพิจารณาสนับสนุนการอำนวยความสะดวกทางการค้า การค้าชายแดน การลงทุนและการท่องเที่ยวระหว่างไทยกับเมียนมา โดยการทำ Visa on Arrival (VOA) ณ ด่านชายแดนไทยกับเมียนมา การทำความตกลงทวิภาคีการเปิดเดินรถส่วนบุคคล และการอนุญาตให้รถขนส่งของเมียนมาเข้ามาขนส่งสินค้าในฝั่งไทยด้านด่านแม่สอด จังหวัดตาก ตามขั้นตอนต่อไป

 **2) ให้สำนักงานคณะกรรมการพัฒนาการเศรษฐกิจและสังคมแห่งชาติรับข้อเสนอการขอสนับสนุนให้ศึกษาเกี่ยวกับแนวทางการพัฒนาระเบียงเศรษฐกิจภาคตะวันตก (West Economic Corridor: WEC)** ไปพิจารณาประกอบการขับเคลื่อนการพัฒนาพื้นที่ระเบียงเศรษฐกิจตะวันออก-ตะวันตก (East-West Economic Corridor : EWEC) ภายใต้แผนงานการพัฒนาความร่วมมือทางเศรษฐกิจในอนุภูมิภาคลุ่มแม่น้ำโขง (Greater Mekong Subregion : GMS)

 **3) ให้สำนักงานสภาความมั่นคงแห่งชาติเป็นหน่วยงานหลักรับไปประสานกระทรวงมหาดไทย กระทรวงทรัพยากรธรรมชาติและสิ่งแวดล้อม กระทรวงการต่างประเทศ กระทรวงกลาโหม และหน่วยงานที่เกี่ยวข้อง**รับไปเร่งรัดการสำรวจแนวเขตแดนร่วมกับเมียนมาก่อนการเพิกถอนพื้นที่เขตรักษาพันธุ์สัตว์ป่าดอยเวียงหล้า และป่าสงวนแห่งชาติป่าแม่เงา-แม่สำเพ็ง ที่จะก่อสร้างเส้นทางคมนาคมและการค้าระหว่างประเทศไปยังจุดผ่อนปรนบ้านห้วยต้นนุ่น จังหวัดแม่ฮ่องสอน และเสนอคณะรัฐมนตรีตามขั้นตอนโดยด่วน และให้รายงานผลการดำเนินงานให้คณะรัฐมนตรีทราบอย่างต่อเนื่อง

 **1.4.2 ขอให้พิจารณาสนับสนุน** (1) การจัดงานแสดงสินค้าศักยภาพการเกษตรและอุตสาหกรรมเกษตรแปรรูปมูลค่าเพิ่มสูงภาคเหนือ (Northern Thailand Food Valley & Fruit Expo) และ (2) การจัดงานแสดงสินค้าและจับคู่ธุรกิจภาคเหนือในระดับนานาชาติ (Northern Thailand GMS Trade Fair and Business Forum)

 **ข้อสั่งการ : ให้กระทรวงเกษตรและสหกรณ์รับไปหารือกับกระทรวงพาณิชย์ กระทรวงอุตสาหกรรม กระทรวงมหาดไทย ภาครัฐและภาคเอกชนในพื้นที่ที่เกี่ยวข้อง** เพื่อดำเนินการตามที่เสนอ โดยให้ขอรับการจัดสรรงบประมาณดำเนินการให้แล้วเสร็จภายในปี 2561 โดยคำนึงถึงความคุ้มค่าของการดำเนินงาน และให้ประเมินผลสัมฤทธิ์และความคุ้มค่าเพื่อประกอบการขอรับการสนับสนุนงบประมาณในปีต่อไป

 **1.5 ด้านการแพทย์ การบริการผู้สูงอายุ และสังคม**

 ขอให้พิจารณาสนับสนุน (1) โครงการดูแลผู้สูงอายุแบบครบวงจรภาคเหนือ โดยใช้ศักยภาพของสถาบันการศึกษาในพื้นที่ในการขับเคลื่อน และ (2) ผลักดันนโยบายเมืองสมุนไพร (Herb City) และการแพทย์แผนไทยเพื่อความเป็นเลิศตามนโยบายของกระทรวงสาธารณสุข

 **ข้อสั่งการ :**

 **1) ให้กระทรวงศึกษาธิการร่วมกับหน่วยงานที่เกี่ยวข้อง ได้แก่ กระทรวงสาธารณสุข กระทรวงการพัฒนาสังคมและความมั่นคงของมนุษย์ กระทรวงแรงงาน สถาบันการศึกษาในพื้นที่และหน่วยงานที่เกี่ยวข้อง**รับไปพิจารณาจัดทำแผนการดูแลผู้สูงอายุแบบครบวงจรภาคเหนือ โดยพิจารณาถึงความเหมาะสมของพื้นที่ที่มีศักยภาพที่พร้อมดำเนินการ รวมทั้งต้องมีรูปแบบการบริหารจัดการที่ต้องไม่เป็นภาระของภาครัฐในอนาคต ก่อนที่จะดำเนินโครงการหรือขยายผลสัมฤทธิ์ไปยังพื้นที่อื่นต่อไป

 **2) ให้กระทรวงสาธารณสุขร่วมกับกระทรวงศึกษาธิการโดยสถาบันการศึกษา
ในพื้นที่ และหน่วยงานที่เกี่ยวข้อง**รับไปพิจารณาผลักดันนโยบายเมืองสมุนไพร (Herb City) และการแพทย์แผนไทยเพื่อความเป็นเลิศ และติดตามผลสัมฤทธิ์ของโครงการเพื่อขยายผลไปสู่พื้นที่ที่มีศักยภาพต่อไป

 **1.6** **ด้านการส่งเสริมการท่องเที่ยว**

 **การพัฒนาการท่องเที่ยวทางวัฒนธรรม ประวัติศาสตร์ เมืองมรดกโลก** โดยมุ่งเน้นการท่องเที่ยวเพื่อชมความสวยงามของสถานที่ และการเล่าเรื่องราวความเป็นมาทางประวัติศาสตร์ ซึ่งจะช่วยส่งเสริมและสนับสนุนการท่องเที่ยวของภาคเหนือให้พัฒนาไปได้อย่างยั่งยืน ซึ่งกระทรวงวัฒนธรรมจะนำเสนอนายกรัฐมนตรีในการลงพื้นที่จังหวัดสุโขทัยในคราวนี้ด้วย

 **ข้อสั่งการ : ให้กระทรวงคมนาคมรับไปหารือกระทรวงการท่องเที่ยวและกีฬา
และกระทรวงวัฒนธรรม**เกี่ยวกับการพัฒนาโครงข่ายคมนาคมที่เชื่อมโยงการท่องเที่ยวระหว่างจังหวัด
กลุ่มจังหวัด และภูมิภาค รวมทั้งเปิดโอกาสให้ประชาชนในท้องถิ่นเข้ามามีส่วนร่วมเพื่อให้ชุมชนได้รับประโยชน์จากการท่องเที่ยว ทั้งในด้านเศรษฐกิจ สังคม วัฒนธรรมและสิ่งแวดล้อม

* 1. **ข้อสั่งการของนายกรัฐมนตรีเพิ่มเติม**

 **1.7.1 การส่งเสริมการปลูกไผ่สร้างป่าเศรษฐกิจ** ให้กระทรวงเกษตรและสหกรณ์ร่วมกับกระทรวงมหาดไทย และกระทรวงทรัพยากรธรรมชาติและสิ่งแวดล้อมรับไปพิจารณาดำเนินการตามขั้นตอนต่อไป

 **1.7.2 การบริหารจัดการทรัพยากรน้ำและการท่องเที่ยว โดยขอรับการสนับสนุนการสร้างแก้มลิงทุ่งหนองค้อและทุ่งทะเลหลวง** ให้กระทรวงเกษตรและสหกรณ์รับไปพิจารณาดำเนินการตามขั้นตอนต่อไป

 **1.7.3 การบริหารจัดการน้ำแบบชุมชนมีส่วนร่วม : บางระกำโมเดล** ให้กระทรวงเกษตรและสหกรณ์รับไปพิจารณาดำเนินการตามขั้นตอนต่อไป

 **2. ผลการปฏิบัติราชการของคณะรัฐมนตรีในพื้นที่ภาคเหนือ**

 ผลการปฏิบัติราชการในพื้นที่ภาคเหนือของรองนายกรัฐมนตรี รัฐมนตรี รัฐมนตรีช่วยว่าการกระทรวง และผู้แทนลงพื้นที่ตรวจราชการ รวม 20 คน มีประเด็นการพัฒนาและข้อสั่งการโดยสรุป ดังนี้

* 1. **การพัฒนาด้านการเกษตร ประมง และอุตสาหกรรมเกษตร**

 **2.1.1 โครงการประตูระบายน้ำแม่น้ำยม (บ้านหาดสะพานจันทร์)** ข้อสั่งการ : ให้กรมประมงทำการวิเคราะห์และเปรียบเทียบมูลค่าทางเศรษฐกิจของจำนวนปลาที่เพิ่มขึ้นในแหล่งกักเก็บน้ำที่เป็นแก้มลิงในพื้นที่ดังกล่าว เพื่อจัดทำเป็นแนวทางในการเพิ่มมูลค่าสินค้าทางการประมงต่อไป

 **2.1.2 ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.)
อำเภอกงไกรลาศ จังหวัดสุโขทัย** ข้อสั่งการ : 1) เห็นควรมอบหมายให้หน่วยงานที่เกี่ยวข้องของกระทรวงเกษตรและสหกรณ์ ดำเนินการเชื่อมโยงระบบการผลิตการเกษตรที่มีความหลากหลายและยั่งยืนตามแนวคิดปรัชญาเศรษฐกิจพอเพียง พร้อมทั้งยกระดับการบริหารจัดการต้นแต่ต้นน้ำจนถึงปลายน้ำเพื่อเพิ่มมูลค่าสินค้าเกษตรร่วมกับกระทรวงพาณิชย์ในพื้นที่ที่เกษตรกรมีความเข้มแข็ง ตลอดจนสนับสนุนและพัฒนาองค์ความรู้และการตลาดให้กับเกษตรและกลุ่มเกษตรกรเพื่อให้มีภูมิคุ้มกันต่อความผันผวนด้านราคาได้อย่างยั่งยืนต่อไป 2) มอบหมายให้ ธกส. สนับสนุนสินเชื่อรูปแบบใหม่เพื่อสนับสนุนการรวมกลุ่มของเกษตรกรในรูปของวิสาหกิจชุมชนหรือการรวมกลุ่มแบบสหกรณ์

 **2.1.3 ตรวจเยี่ยมแปลงใหญ่เมล็ดพันธุ์ข้าวพระร่วง-ไทย อำเภอสวรรคโลก จังหวัดสุโขทัย** ข้อสั่งการ : มอบหมายกระทรวงเกษตรและสหกรณ์ส่งเสริมการรวมกลุ่มเป็นเกษตรแปลงใหญ่ เพื่อบริหารจัดการเรื่องเครื่องจักรกลทางการเกษตร เช่น การใช้เครื่องดำนาขนาดใหญ่ร่วมกัน

 **2.1.4 ตรวจเยี่ยมฟาร์มโคขุน อำเภอสวรรคโลก จังหวัดสุโขทัย** ข้อสั่งการ : 1) มอบกรมปศุสัตว์ในการส่งเสริมและถ่ายทอดองค์ความรู้ในการผลิตโคเนื้อคุณภาพ และการส่งเสริมการเกษตรแบบแปลงใหญ่ด้านโคเนื้อ โดยให้คำนึงถึงความต้องการของตลาด รวมทั้งส่งเสริมการใช้เทคโนโลยีพัฒนาสายพันธุ์ 2) มอบหมาย ธกส. สนับสนุนสินเชื่อสำหรับโครงการโคขุนให้กับกลุ่มเกษตรกรที่สามารถรวมตัวกันได้

 **2.1.5 ตรวจเยี่ยมและพบปะประชาชนในพื้นที่โครงการบางระกำโมเดล 60 และพื้นที่ใกล้เคียง** ข้อสั่งการ : 1) ให้กรมประมงทำความเข้าใจกับประชาชนในการจับสัตว์น้ำในช่วงฤดูการวางไข่ 2) ให้กรมส่งเสริมสหกรณ์เข้ามาในการรับซื้อข้าวจากเกษตรกร และส่งเสริมการแปรรูป

 **2.1.6 ตรวจเยี่ยมและพบปะประชาชนในพื้นที่โครงการโมเดลสะเอียบและพื้นที่ใกล้เคียง** ข้อสั่งการ : ให้ผู้นำชุมชนเป็นแกนนำในการพึ่งพาตนเอง โดยการนำสมาชิกในชุมชนร่วมมือกันสร้างแหล่งน้ำในพื้นที่ประมาณ 10 ไร่ เพื่อใช้ประโยชน์ในชุมชนเป็นตัวอย่าง โดยสามารถขอคำปรึกษาจากทีมงานของรัฐมนตรีช่วยว่าการกระทรวงเกษตรและสหกรณ์ (นายวิวัฒน์ ศัลยกำธร) ได้

 **2.1.7 ติดตามความก้าวหน้าการดำเนินงานภาคการเกษตรตามศาสตร์พระราชาและปรัชญาเศรษฐกิจพอเพียง โรงเรียนวัดย่านยาวประชานุกูล** ข้อสั่งการ : 1) กระทรวงเกษตรและสหกรณ์ กระทรวงศึกษาธิการ และกระทรวงมหาดไทย บูรณาการร่วมกันทั้ง แผนงาน แผนเงิน และยุทธศาสตร์ ขับเคลื่อนให้เป็นศูนย์ต้นแบบและฐานการเรียนรู้เพื่อขยายสู่ โรงเรียนในเครือข่าย 19 โรงเรียนขนาดเล็ก 2) จัดทำแผนปฏิบัติงานในพื้นที่ให้มีความชัดเจนเพิ่มมากขึ้น

 **2.1.8 เยี่ยมชมศูนย์พัฒนาการเกษตรอำเภอพรหมพิราม โรงเรียนวัดย่านยาวประชานุกูล** ข้อสั่งการ : 1) กระทรวงเกษตรและสหกรณ์ กระทรวงศึกษาธิการ และกระทรวงมหาดไทย บูรณาการร่วมกันทั้งแผนงาน แผนเงิน และยุทธศาสตร์ ขับเคลื่อนให้เป็นศูนย์ต้นแบบและฐานการเรียนรู้เพื่อขยายสู่โรงเรียนในเครือข่าย 19 โรงเรียนขนาดเล็ก 2) จัดทำแผนปฏิบัติงานในพื้นที่ให้มีความชัดเจนเพิ่มมากขึ้น 3) เน้นต้นแบบปรัชญาศาสตร์พระราชาให้ถูกต้องตามรูปแบบกระบวนการทุกขั้นตอน 4) แก้ไขรูปแบบการขุดสระเลี้ยงปลาของโครงการ ให้ตรงตามหลักวิชาการและภูมิปัญญาท้องถิ่น

 **2.1.9 โครงการบางระกำโมเดล 60** ข้อสั่งการ : 1) นโยบาย ต่อ เติม แต่ง เพื่อให้โครงการบางระกำมีการต่อเนื่องและขยายผลไปยังพื้นที่อื่น และเพิ่มจำนวนเกษตรกรให้มาเข้าร่วมโครงการแบบมีส่วนร่วมเพิ่มขึ้น 2) การนำความรู้ภูมิปัญญาท้องถิ่น เข้ามาประยุกต์ใช้ในการบริหารจัดการน้ำเพื่อเป็นการแก้ปัญหา 3) ใช้ศาสตร์พระราชาในการบริหารจัดการน้ำ โดยใช้แนวคิดอ่างกลางเติมอ่างเล็ก เติมแหล่งน้ำในไร่นาทดแทนเขื่อนขนาดใหญ่ โดยให้ทุกภาคส่วนมีส่วนร่วม

 **2.1.10 โครงการอ่างเก็บน้ำห้วยเป้า** ข้อสั่งการ : ต้องคำนึงถึงผลกระทบต่อสุขภาพของประชาชนที่อาจเกิดขึ้นจากการก่อสร้างอ่างเก็บน้ำด้วย (EHIA : Environmental Health Impact Assessment)

 **2.2 บริหารจัดการทรัพยากรธรรมชาติ**

 **2.2.1 ประชุมการแก้ไขปัญหาที่ดินในพื้นที่ป่า อำเภอสันติสุข จังหวัดน่าน** ข้อสั่งการ : มอบหมายให้กรมป่าไม้ และกรมอุทยานแห่งชาติ สัตว์ป่า และพันธุ์พืช จัดทำแผนที่จำแนกประเภทป่า และการออกแบบพื้นที่ใช้ประโยชน์ ร่วมกับกลุ่มราษฎรที่มีความพร้อม อำเภอและองค์กรปกครองส่วนท้องถิ่นในพื้นที่

 **2.3 การพัฒนาด้านการท่องเที่ยว**

 **2.3.1 การมอบนโยบายขับเคลื่อนการพัฒนาด้านการท่องเที่ยวและกีฬาให้แก่หน่วยงานในพื้นที่เขตพัฒนาการท่องเที่ยวมรดกโลก** ข้อสั่งการ : ให้เตรียมความพร้อมในการปรับปรุง ซ่อมแซม และพัฒนาแหล่งท่องเที่ยวที่มีความเสื่อมโทรมในเมืองรอง เพื่อขอรับการสนับสนุนงบประมาณกลางปี

 **2.3.2 โครงการพัฒนาเมืองท่องเที่ยวทางประวัติศาสตร์ในพื้นที่มรดกโลกเมืองประวัติศาสตร์สุโขทัย และเมืองโครงการบริวาร (สุโขทัย ศรีสัชนาลัย และกำแพงเพชร)** ข้อสั่งการ : 1) ให้กรมศิลปากรเร่งรัดจัดทำแผนแม่บทโครงการอนุรักษ์และพัฒนาอุทยานประวัติศาสตร์สุโขทัย อุทยานประวัติศาสตร์ศรีสัชนาลัย อุทยานประวัติศาสตร์กำแพงเพชร (พ.ศ.2561 – 2570) นำเสนอคณะรัฐมนตรี โดยเร็ว 2) ให้หน่วยงานในสังกัดกระทรวงวัฒนธรรมบูรณาการการดำเนินงานเพื่อพัฒนาเมืองประวัติศาสตร์สุโขทัยและเมืองบริวาร ร่วมกับหน่วยงานภาครัฐ เอกชน และประชาชนในพื้นที่ 3) ให้จังหวัดสุโขทัยและจังหวัดกำแพงเพชรร่วมกับภาคประชารัฐในพื้นที่จัดทำแผนงาน/โครงการเพื่อพัฒนาเมืองประวัติศาสตร์สุโขทัยและเมืองบริวารในส่วนอื่น ๆ เพิ่มเติมให้ครบวงจร

* 1. **โครงสร้างพื้นฐาน**

 **2.4.1 ตรวจเยี่ยมการปฏิบัติหน้าที่ของข้าราชการและเจ้าหน้าที่สถานีขนส่งผู้โดยสารจังหวัดเชียงใหม่** ข้อสั่งการ : 1) ในช่วงเทศกาลสำคัญ มีประชาชนมาใช้บริการที่สถานีขนส่งเป็นจำนวนมาก ดังนั้น สถานีขนส่งจังหวัดต่างๆ ควรจะอำนวยความสะดวก รวดเร็วให้กับประชาชนผู้ที่จะเดินทาง เพื่อให้ถึงที่หมายได้อย่างปลอดภัย 2) ประชาสัมพันธ์ให้ผู้ขับขี่รถ ร่วมสร้างวัฒนธรรมความปลอดภัยทางถนน ด้วยการรณรงค์ “ขับรถช้า เปิดไฟหน้า คาดเข็มขัด” 3) กำชับให้ผู้ประกอบการขนส่งจัดทำใบ Check List กับรถโดยสารประจำทางทุกคันออกให้บริการ เพื่อให้รถมีความพร้อมในการให้บริการประชาชน 4) ควรให้ความสำคัญกับคุณภาพการให้บริการแก่ประชาชน 5) ควรตรวจสอบความพร้อมของวัสดุ อุปกรณ์ เครื่องมือเครื่องใช้ และระบบคอมพิวเตอร์ให้อยู่ในสภาพที่พร้อมใช้งานได้อย่างมีประสิทธิภาพ

 **2.4.2 ตรวจเยี่ยมโครงการทางเลี่ยงเมืองจอมทอง จังหวัดเชียงใหม่** ข้อสั่งการ : 1) เร่งรัดการใช้งบประมาณปี 2561 เพื่อใช้ในการศึกษาออกแบบโครงการทางเลี่ยงเมืองฯ 2) ศึกษาออกแบบเส้นทางเพื่อเชื่อมโยงการท่องเที่ยวไปยัง อ.แม่สะเรียง จ.แม่ฮ่องสอน และ อ.แม่สอด จ.ตาก และ จ.ลำพูน รวมทั้งเส้นทางท่องเที่ยวเลียบเมืองแม่น้ำปิง 3) ดำเนินการก่อสร้างสถานที่ให้บริการของ ทล. ก่อนขึ้นดอยอินทนนท์ในรูปแบบ service area เพื่อเป็นจุดพักรถ บริการห้องน้ำ โดยไม่เน้นเชิงพาณิชย์ จำนวน 2 แห่ง ในพื้นที่ของแขวงทางหลวงเชียงใหม่ 4) ให้ความสำคัญกับความปลอดภัยในการใช้ถนน โดยร่วมมือกับตำรวจในพื้นที่เพื่อติดตั้งป้ายสัญญาณจราจร รวมทั้งอำนวยความสะดวกแก่ผู้ใช้บริการ โดยการติดตั้งป้ายบอกทาง ให้ศึกษารูปแบบของประเทศสหรัฐอเมริกา 5) ให้ศึกษาวางแผนระยะยาวในการซ่อมแซมและบำรุงรักษาถนน รวมทั้งการป้องกันและแก้ไขสภาพผิวถนนชำรุดให้มีระยะเวลาการใช้งานให้ยาวนาน

 **2.4.3 โครงการก่อสร้างทางลอดจังหวัดเชียงใหม่** ข้อสั่งการ : 1) ขณะนี้ใกล้ช่วงเทศกาลปีใหม่ ขอให้ ทล. จัดการจราจรให้มีความคล่องตัว เพื่อรองรับปริมาณรถซึ่งจะมีจำนวนมาก เพื่ออำนวยความสะดวกในการเดินทางของประชาชน 2) ให้ ทล. เร่งรัดการก่อสร้างให้แล้วเสร็จโดยเร็ว ซึ่งตามแผนการดำเนินงานกำหนดจะแล้วเสร็จเดือนเมษายน 2561

 **2.4.4 โครงการก่อสร้างถนนผังเมืองรวมแม่สอด สาย ง2 ง3 ค1 และ ค2** ข้อสั่งการ : 1) ให้ ทช. เร่งรัดการดำเนินการก่อสร้างถนน ค2-1 และ ค2-2 ผังเมืองรวมแม่สอด เพื่อเชื่อมต่อกับถนนเชื่อมสะพานข้ามแม่น้ำเมยแห่งที่ 2 ของ ทล. ให้เป็นไปตามแผนงานที่กำหนดไว้ ซึ่งปัจจุบันออกแบบแล้วเสร็จ ปี 2562 เวนคืนที่ดินและสิ่งปลูกสร้าง และปี 2563 เริ่มดำเนินการก่อสร้าง 2) ให้ ทช. จัดทำป้าย Overhead บอกทาง และป้ายแสดงความเร็ว 3) ให้ ทช. ตรวจสอบคุณภาพของวัสดุที่ใช้ทำถนนให้เป็นไปตามมาตรฐานงานทาง 4) ให้พิจารณาความเป็นไปได้ในการทำเส้นทางจักรยาน ทางวิ่งออกกำลังกาย ที่พักริมทาง การปรับปรุงภูมิทัศน์บริเวณไหล่ทางให้มีความสวยงาม เพื่อให้เกิดประโยชน์ทั้งในเรื่องของการเดินทาง และเป็นจุดดึงดูดด้านการพักผ่อน และการท่องเที่ยวของจังหวัด

 **2.4.5 โครงการก่อสร้างทางเลี่ยงเมืองแม่สอดพร้อมสะพานข้ามแม่น้ำเมยแห่งที่ 2 งานก่อสร้างด่านพรมแดน สะพานข้ามแม่น้ำเมยแห่งที่ 2 (ฝั่งไทย)** ข้อสั่งการ**:** การนำเสนอผลการดำเนินงานของโครงการ ให้ดำเนินการถ่ายภาพพื้นที่โครงการ ในช่วงก่อน และหลังการก่อสร้าง เป็นระยะๆ เพื่อเปรียบเทียบให้เห็นภาพการพัฒนาโครงสร้าง รวมทั้งภูมิทัศน์ที่เปลี่ยนแปลงไปภายหลังจากการก่อสร้างแล้วเสร็จ

 **2.4.6 โครงการก่อสร้างทางหลวงหมายเลข 12 สายตาก-แม่สอด ตอน 3 ส่วนที่ 1 (รวมบริเวณดอยรวก)** ข้อสั่งการ :1) ให้ ทล. ทำป้ายเตือน ป้ายสัญลักษณ์ ป้ายจำกัดความเร็ว ป้ายการใช้เกียร์ต่ำ ป้ายสะท้อนแสง ไฟส่องสว่าง ไฟกระพริบ ในบริเวณจุดเสี่ยงต่างๆ ของเส้นทางให้ชัดเจน เพียงพอ และอยู่ในตำแหน่งที่เหมาะสม โดยให้สำนักอำนวยความปลอดภัย ทล. เข้าตรวจสอบให้แล้วเสร็จก่อนเทศกาลปีใหม่ นอกจากนี้ ให้ ทล. พิจารณาการจัดทำป้ายหรือสัญลักษณ์เตือนในบริเวณจุดเสี่ยงลักษณะที่เป็นกล่องไฟในจุดเสี่ยงที่สำคัญ เพื่อให้ผู้ใช้ทางสามารถมองเห็นได้ชัดเจนเวลากลางคืน เช่น บริเวณจุดยูเทิร์น เป็นต้น 2) ในช่วงเทศกาลปีใหม่ ขอให้หน่วยงานดำเนินการตามมาตรการ 777 เพื่อลดจำนวนอุบัติเหตุบนท้องถนนอย่างเคร่งครัด

 **2.4.7 โครงการพัฒนาท่าอากาศยานแม่สอด** ข้อสั่งการ : 1) ในการออกแบบท่าอากาศยานของ ทย. ให้ออกแบบเตรียมพื้นที่เพื่อรองรับการเจริญเติบโตในอนาคตด้วย และให้เตรียมแผนการดำเนินการ ระยะที่ 2 ในการพัฒนาท่าอากาศยานแม่สอด เพื่อรองรับการขยายตัวของผู้โดยสารต่อไป 2) ด้านความปลอดภัยของท่าอากาศยาน ให้จัดหารถกู้ภัยและดับเพลิง พร้อมอุปกรณ์ที่ทันสมัย เพิ่มแสงสว่างแนวรั้วสนามบิน รวมทั้งการดูแลตัดหญ้าบริเวณพื้นที่ Airside ให้มีความสูงของหญ้าไม่เกิน 10 ซม. เพื่อป้องกันนกเข้ามาทำรัง และเป็นสาเหตุให้เกิดอุบัติเหตุได้ 3) การปรับปรุงอาคารที่พักผู้โดยสารหลังเดิม ให้ปรับปรุงภายในอาคารและบริเวณโดยรอบ เพื่อให้ใช้ประโยชน์ได้ และดูสวยงาม รวมทั้งให้จัดระเบียบ เสาไฟ สายไฟที่อยู่บริเวณอาคารที่พักผู้โดยสารหลังเก่า พร้อมทำทางเชื่อมจากอาคารหลังใหม่ ไปยังอาคารหลังเก่า โดยมีหลังคา 4) ตามที่มีการออกแบบร้านอาหารเพื่อให้บริการประชาชน ซึ่งมาใช้บริการ ณ ท่าอากาศยาน นั้นในส่วนของห้องประกอบอาหารควรจัดให้มีพื้นที่มากขึ้น และต้องมีระบบป้องกันอัคคีภัยเพื่อความปลอดภัย รวมทั้งให้จัดระเบียบร้านค้า และกำหนดให้ร้านค้าแต่ละร้านจัดทำป้ายร้านที่มีตัวหนังสือแบบ ขนาด และสีให้เป็นแบบเดียวกันเพื่อความเป็นระเบียบ สวยงาม 5) ให้พิจารณาจัดหาสะพานเทียบเครื่องบินมาติดตั้งใช้งานที่อาคารผู้โดยสารหลังใหม่ สำหรับการตกแต่งอาคารที่พักผู้โดยสารหลังใหม่ควรใช้ศิลปะสถาปัตยกรรมในท้องถิ่นเพื่อแสดงถึงอัตลักษณ์ของ จ.ตาก หรือ แม่สอด มาใช้ในการตกแต่ง 6) ให้ปรับภูมิทัศน์บริเวณโดยรอบท่าอากาศยานแม่สอดให้มีความสวยงาม สะอาดเรียบร้อย  และตกแต่งบริเวณป้ายหน้าท่าอากาศยานให้สวยงาม รวมทั้งให้ ทล. ดำเนินการทำป้ายบอกทางไปท่าอากาศยานแม่สอดเป็นระยะๆ และจัดทำป้ายเลี้ยวซ้ายเพื่อเข้าท่าอากาศยานให้ชัดเจน 7) ให้พิจารณาการก่อสร้างอาคารที่จอดรถเพื่อรองรับการให้บริการแก่ประชาชนที่ประสงค์นำรถมาจอดค้างคืน 8) การก่อสร้างห้องละหมาดควรแยกพื้นที่ชำระร่างกาย และพื้นที่ละหมาดออกจากกันให้เป็นสัดส่วน และถูกต้องตามหลักศาสนา 9) จัดให้มีช่องทางของ VIP เช่น นายกรัฐมนตรี รัฐมนตรี ที่ลงจากเครื่องแล้วเข้าห้องรับรองได้ทันที 10) ให้ติดตั้งม่านบริเวณที่เป็นกระจกของสำนักงานท่าอากาศยานทั้งหมด รวมทั้งให้ก่อสร้างบ้านพักของพนักงาน 11) ให้จัดระเบียบการให้บริการรถขนส่งสาธารณะภายในท่าอากาศยานตั้งแต่ก่อนอาคารที่พักผู้โดยสารหลังใหม่เปิด โดยจัดทำผังบริเวณลานจอดรถ กำหนดจุดจอด ติดตั้งป้ายให้แก่รถบริการสาธารณะ และรถเช่า ให้ชัดเจน 12) เนื่องจากสถานีขนส่งฯ อยู่ในพื้นที่ใกล้เคียงกับท่าอากาศยาน จึงควรทำทางเดินพร้อมหลังคาคลุมกันแดดเชื่อมต่อระหว่างสถานีขนส่งผู้โดยสารและท่าอากาศยาน และควรจัดรถ Shuttle Bus บริการรับ-ส่งผู้โดยสาร 13) ให้ บวท. เร่งรัดการก่อสร้างหอบังคับการบินใหม่ให้ทันต่อการพัฒนาท่าอากาศยาน

 **2.4.8 การประชุมติดตามผลการดำเนินงานในพื้นที่ภาคเหนือของหน่วยงานในสังกัด** ข้อสั่งการ : 1) ทางหลวงหมายเลข 118 เป็นเส้นทางระหว่าง จ.เชียงใหม่ และ จ.เชียงราย ระยะทาง 158 กม. ปัจจุบันดำเนินการขยายเป็น 4 ช่องจราจรแล้ว 68 กม. ยังขาดอีก 90 กม. ซึ่งจะดำเนินการแล้วเสร็จภายในปี 2566 จึงให้ ทล. เร่งดำเนินการขยายทางหลวงหมายเลข 118 ให้เป็น 4 ช่องจราจรตลอดสายทางโดยเร็ว เพื่อความปลอดภัย และทำให้การเดินทางระหว่าง จ.เชียงใหม่ และ จ.เชียงราย รวดเร็ว นอกจากนี้ ในการขยายถนน ให้ ทล. คำนึงถึงผลกระทบด้านสิ่งแวดล้อมด้วย 2) ให้ ทล. เร่งรัดโครงข่ายภาคเหนือ ในส่วนที่ยังไม่เชื่อมต่อกัน (Missing Link) ให้ครบวงจร 3) การขยายถนนเป็น 4 ช่องจราจร ให้พิจารณาจากสายทางที่เป็นส่วนหนึ่งของโครงข่ายทางหลวงระหว่างประเทศ หรือเป็นสายทางที่เชื่อมต่อระหว่างจังหวัด อย่างไรก็ตาม การขยายถนนเป็น 4 ช่องจราจร สำหรับสายทางเชื่อมระหว่างจังหวัด ให้พิจารณาดำเนินการเท่าที่จำเป็น โดยคำนึงถึงความคุ้มค่าและความปลอดภัยเป็นหลัก 4) ตามที่ สนข. มีโครงการพัฒนาระบบขนส่งสาธารณะเมืองเชียงใหม่ ซึ่งจากการศึกษาพบว่า ระบบรถไฟฟ้ารางเบา เป็นระบบขนส่งสาธารณะที่มีความเหมาะสมกับพื้นที่ ในส่วนนี้ ให้ สนข. เสนอแผนแม่บทการพัฒนาระบบขนส่งสาธารณะจังหวัดเชียงใหม่ ต่อคณะกรรมการจัดระบบการจราจรทางบก (คจร.) เพื่อพิจารณามอบหมายหน่วยงานเจ้าของโครงการดำเนินการต่อไป 5) ให้ สนข. เสนอแผนแม่บทการพัฒนาระบบขนส่งสาธารณะ จ.พิษณุโลก ต่อคณะกรรมการจัดระบบการจราจรทางบก (คจร.) เพื่อพิจารณามอบหมายหน่วยงานเจ้าของโครงการ ดำเนินการต่อไป 6) ตามที่ ขบ. มีโครงการก่อสร้างสถานีขนส่งสินค้าจังหวัดพิษณุโลก ซึ่งอยู่ในแผนแม่บทพัฒนาสถานีขนส่งสินค้า 22 แห่ง ทั่วประเทศประกอบกับ สนข. มีการศึกษาความเหมาะสมการบริหารจัดการและกระจายสินค้าจังหวัดพิษณุโลก (Logistics Hub) จึงให้ ขบ. พิจารณาตามแผน การศึกษาความเหมาะสมการบริหารจัดการและกระจายสินค้า ของ สนข. เป็นแนวทางในการดำเนินการโครงการสถานีขนส่งสินค้าของ ขบ. เพื่อไม่ให้เกิดการลงทุนที่ซ้ำซ้อน 7) ให้หน่วยงานในสังกัดกระทรวงคมนาคมทุกหน่วยงานดำเนินมาตรการรักษาความปลอดภัย ในช่วงเทศกาลปีใหม่ พ.ศ.2561 และจัดทำป้ายรณรงค์ทั้งในเขตเมือง และนอกเมือง

 **2.4.9 งานปรับปรุงเส้นทางสายรอง สายแยก ทล.1303-บ้านบางระกำ อ.บางระกำ จ.พิษณุโลก** ข้อสั่งการ : เนื่องจาก อบต.ชุมแสงสงคราม ได้ขอให้มีการปรับปรุงถนนท้องถิ่นในเส้นทางเชื่อมต่อระหว่าง ทล.1293 กับถนนโครงการฯ ที่เป็นถนนลูกรัง บริเวณใกล้โรงเรียนนิคมบางระกำ 1 ระยะทาง 500 เมตร ซึ่งส่วนท้องถิ่นได้มีหนังสือไปยังผู้ว่าราชการจังหวัดแล้ว จึงขอให้ ทช. สำรวจออกแบบ หากได้รับหนังสือขอความอนุเคราะห์มาจากจังหวัด

 **2.4.10 การหารือการฟื้นฟูและพัฒนาบึงราชนกเพื่อใช้เป็นแหล่งกักเก็บน้ำจังหวัดพิษณุโลก** ข้อสั่งการ : ให้ จท. ตรวจสอบหลักฐานเอกสารทางราชการและภาพถ่ายทางอากาศ กรณีบ้านเรือนประชาชนเข้ามาตั้งถิ่นฐานในบึงราชนก เพื่อพิสูจน์สิทธิตามกฎหมายและดำเนินการทางกฎหมายต่อไป 2) ให้ จท. เป็นหน่วยงานกลางในการประสานข้อมูลการใช้พื้นที่ของหน่วยงานที่เกี่ยวข้อง เช่น อบจ.พิษณุโลก มหาวิทยาลัยนเรศวร เพื่อเป็นข้อมูลในการประชุมของคณะกรรมการที่สำนักงานทรัพยากรน้ำแห่งชาติที่จะตั้งขึ้นตามมติที่ประชุม เมื่อวันที่ 6 ธ.ค. 2560 เรื่อง การฟื้นฟูบึงราชนกเป็นแหล่งกักเก็บน้ำ โดย รองนายกรัฐมนตรี (นายวิษณุ เครืองาม) เป็นประธาน 3) ให้ จท. รายงานความก้าวหน้าการดำเนินการแก้ไขปัญหากรณีคืนพื้นที่บึงราชนก
 ให้ คค. ทราบ ทุก 3 เดือน

 **2.4.11 ตรวจเยี่ยมการปฏิบัติหน้าที่ของข้าราชการและเจ้าหน้าที่สำนักงานขนส่งจังหวัดพิษณุโลก (แห่งที่ 2) พิษณุโลก** ข้อสั่งการ : 1) ให้ ขบ. รณรงค์ประชาสัมพันธ์คำขวัญ “ขับรถช้า เปิดไฟหน้า คาดเข็มขัด” แก่ผู้ขับขี่เพื่อร่วมสร้างวัฒนธรรมความปลอดภัยทางถนน โดยเฉพาะอย่างยิ่งการเดินทางในช่วงเทศกาลปีใหม่ และควบคุมกำกับรถโดยสารสาธารณะและรถบรรทุกไม่ให้ใช้ความเร็วเกินกว่าที่กฎหมายกำหนดเพื่อป้องกันการเกิดอุบัติเหตุ 2) ให้ ขบ. กำชับให้ส่วนราชการและประชาสัมพันธ์ไปยังประชาชนให้ตระหนักถึงความสำคัญเรื่องความปลอดภัยในการเดินทางเป็นหมู่คณะด้วยรถโดยสารไม่จำประทางที่จดทะเบียนถูกต้องตามกฎหมาย (หมวด 30) แทนการเช่ารถส่วนบุคคลที่นำมาดัดแปลงเป็นรถตู้โดยสารสาธารณะเพื่อความปลอดภัยในการเดินทาง 3) ด้วยสำนักงานขนส่งจังหวัดพิษณุโลกได้จัดให้มีรถโดยสารสาธารณะเพื่อรับ-ส่งผู้โดยสารระหว่างท่าอากาศยานพิษณุโลกไปยังตัวเมือง ให้ ขบ. เพิ่มเติมการจัดทำป้ายแสดงราคา ค่าโดยสารรถสาธารณะให้ชัดเจน และดำเนินการจัดระบบการขนส่งตามแนวคิด "การเดินทางไร้รอยต่อ" (seamless transportation) ทั้งทางรถและระบบขนส่งอื่นเพื่อเชื่อมโยงการเดินทางให้ทั่วถึง

 **2.5 ด้านการยกระดับคุณภาพชีวิต**

 **2.5.1 โครงการตลาดบุญวัดใหญ่...อุ่นใจ...ไร้เงินสด จังหวัดพิษณุโลก** ข้อสั่งการ : มอบหมายให้กระทรวงการคลังร่วมสถาบันการเงินของรัฐเร่งสนับสนุนการสร้างสังคมไร้เงินสด (Cashless Society) ผ่านกิจกรรมในรูปแบบต่าง ๆ เพื่อสนับสนุนแผนยุทธศาสตร์ National e-Payment ตามนโยบายรัฐบาล ให้เป็นรูปธรรมและเกิดความต่อเนื่องต่อไป

 **2.5.2 โครงการนำร่องเพื่อแก้ไขปัญหาหนี้นอกระบบสำหรับผู้มีรายได้น้อยในจังหวัดพิษณุโลก** ข้อสั่งการ : มอบหมายให้กระทรวงการคลังโดยคณะกรรมการกำกับการแก้ไขปัญหาหนี้สินภาคประชาชนประสานหน่วยงานภาคีที่เกี่ยวข้องทุกภาคส่วนและศูนย์ดำรงธรรม ร่วมกันผลักดันการทำงานตามกลไกแก้ไขปัญหาหนี้นอกระบบให้ครบวงจร

 **2.5.3 โครงการยุติธรรมสู่หมู่บ้าน นำบริการรัฐสู่ประชาชน** ข้อสั่งการ :
1) ให้หน่วยงานในสังกัดกระทรวงที่เกี่ยวข้องทำการสำรวจปัญหาความเดือดร้อนของประชาชนที่ไม่ได้รับความเป็นธรรม เช่น กรณีบริษัท TPI ที่ฟ้องร้องประชาชนจากการจำหน่ายปุ๋ยอินทรีย์ และเร่งดำเนินการช่วยเหลือและเยียวยาผู้ได้รับผลกระทบโดยเร่งด่วน พร้อมทั้งทำการศึกษา ปัญหา สาเหตุ และข้อกฎหมายที่เกี่ยวข้องพร้อมรวบรวมข้อมูลสถิติเพื่อทำการแก้ไขปัญหาอย่างเป็นระบบ 2) ให้กรมคุ้มครองสิทธิและเสรีภาพและหน่วยงานที่เกี่ยวข้องเร่งสร้างความรู้ความเข้าใจและให้ความรู้แก่ประชาชนเกี่ยวกับการปฏิบัติตามกฎหมายและการสร้างการรับรู้เกี่ยวกับสิทธิและเสรีภาพของประชาชนตามกฎหมาย 3) เชื่อมโยงระบบฐานข้อมูลผู้กระทำผิด ผู้พ้นโทษ ทั้งเด็กและผู้ใหญ่พร้อมแก้ไขฟื้นฟูผู้กระทำผิดด้วยการพัฒนาทักษะด้านอาชีพพร้อมหาแหล่งงานและรับรองความเสียหายจากการทำงาน 4) ให้ทุกส่วนราชการสำรวจประเด็นปัญหาข้อขัดข้องในการปฏิบัติงาน

 **2.5.4 ตรวจเยี่ยมโรงพยาบาลสมเด็จพระยุพราชตะพานหิน อำเภอตะพานหิน จังหวัดพิจิตร โรงพยาบาลพุทธชินราช และโรงพยาบาลส่งเสริมสุขภาพตำบลสระโคล่ จังหวัดพิษณุโลก** ข้อสั่งการ : 1) มอบหมายรองปลัดกระทรวงสาธารณสุข ใช้การพัฒนาโรงพยาบาลสมเด็จพระยุพราชตะพานหินเป็นต้นแบบสำหรับการดำเนินงานของโรงพยาบาลในสังกัด ขยายผลการพัฒนาเป็นการดูแลแบบพี่ดูแลน้อง หรือเพื่อนช่วยเพื่อนให้หน่วยบริการสาธารณสุขอื่น 2) มอบหมายผู้ตรวจราชการเขตสุขภาพที่ 2 นำเสนอผลการดำเนินงานระบบริการสุขภาพปฐมภูมิ และคลินิกหมอครอบครัว (Primary Care Cluster : PCC) ของ รพ.สพ. สระโคล่เป็นตัวอย่างในการพัฒนาการใช้ Applications ในการดูแลผู้ป่วย

 **2.5.5 ตรวจเยี่ยมศูนย์การศึกษาพิเศษประจำจังหวัดพิจิตร** ข้อสั่งการ :
1) มอบหมายผู้ว่าราชการจังหวัดพิจิตรประสานและดำเนินการจัดหาสถานที่ตั้งหน่วยบริการ เพื่อช่วยในการบำบัดฟื้นฟูสมรรถภาพคนพิการอย่างต่อเนื่อง โดยให้ประสานกับนายอำเภอในท้องที่ 2) มอบหมายรองปลัดกระทรวงยุติธรรม (นายธวัชชัย ไทยเขียว) ร่วมกับศูนย์การศึกษาพิเศษประจำจังหวัดพิจิตรวิเคราะห์และสรุปข้อมูลเด็กพิการในจังหวัดพิจิตร พิษณุโลก และสุโขทัย เสนอรองนายกรัฐมนตรี (พล.อ.อ.ประจิน จั่นตอง) เพื่อทราบและหาแนวทางการแก้ไขปัญหาอย่างเป็นรูปธรรม

 **2.5.6 ตรวจเยี่ยมศูนย์ประสานการพิสูจน์สัญชาติแรงงานเมียนมาจังหวัดตาก** ข้อสั่งการ : 1) การปรับขั้นตอนการดำเนินงานในจุดต่างๆ ให้สามารถดำเนินการได้รวดเร็ว และสะดวกมากยิ่งขึ้น 2) เชื่อมโยงการให้บริการอย่างเป็นระบบ โดยให้มี CEO ในศูนย์พิสูจน์สัญชาติแรงงานเมียนมา 3) จัดทำป้ายประชาสัมพันธ์ พร้อมบอกเส้นทางเข้า-ออก บัตรคิว จะต้องดำเนินการได้ภายใน 2 ชั่วโมง 4) เจ้าหน้าที่ต้องมีการแต่งตัวดี มีความเต็มใจให้บริการ รวมทั้งจัดให้มีแบบประเมินความพึงพอใจในจุดให้บริการด้วย

 **2.5.7 โครงการจัดตั้งศูนย์แรกรับเข้าทำงานและสิ้นสุดการจ้าง** ข้อสั่งการ : 1) ให้หามาตรการของการบริหารจัดการ สถานที่ต้องมีการบริหารจัดการที่ดี 2) เจ้าหน้าที่ต้องมีการพัฒนาผ่านการอบรมในการทำวีดีโอแบบมืออาชีพและต้องมีหลายภาษา อาจจ้างเจ้าหน้าที่อื่นมาช่วยงานหากอัตรากำลังไม่เพียงพอ 3) ขอให้มีการประสานขอใช้พื้นที่ธนารักษ์ในการจัดสร้างศูนย์ฯ เนื่องจากเห็นว่าเป็นการประหยัดงบประมาณ 4) การบริหารจัดการศูนย์ต้องเป็นมืออาชีพ

 **2.5.8 โครงการเพิ่มทักษะกำลังแรงงานในพื้นที่ 10 จังหวัด ในพื้นที่เขตเศรษฐกิจพิเศษ** ข้อสั่งการ : 1) เน้นนโยบายเชิงพื้นที่ 4 ข้อ ได้แก่ ให้แรงงานจังหวัดเป็นตัวแทนในการขับเคลื่อนนโยบายในระดับพื้นที่ ให้แรงงานจังหวัดเป็นเจ้าภาพในการบูรณาการการทำงานกับหน่วยงานในสังกัดและภาคีเครือข่ายทุกภาคส่วนที่เกี่ยวข้อง ให้จัดทำแผนปฏิบัติการรายจังหวัด (Action Plan) และให้สำนักงานแรงงานจังหวัดเป็นศูนย์กลางด้านแรงงาน (Provincial Big Data) 2) พื้นที่ต้องมีการบูรณาการการทำงาน โดยกระทรวงแรงงานต้องเป็นแกนกลางในการขับเคลื่อนโดยคำนึงถึงเรื่องการขาดแคลนแรงงานทั้งประเภทและจำนวนแรงงานในพื้นที่เขตเศรษฐกิจพิเศษ 3) ต้องมีการทำงานร่วมกันอย่างใกล้ชิดระหว่างกระทรวงแรงงาน กระทรวงศึกษาธิการ และกระทรวงอุตสาหกรรม รวมทั้งมีการวางแผนร่วมกันอย่างเป็นระบบเพื่อให้แรงงานไทยและแรงงานต่างด้าวเข้าสู่การจ้างงานอย่างเป็นระบบ และต้องคุ้มครองแรงงานให้ได้รับสิทธิตามกฎหมาย 4) ขอให้มีการทำแผนปฏิบัติการร่วมกัน

 **2.5.9 ประชุมติดตามปัญหาการใช้ Internet ของสถานศึกษาในสังกัดสำนักงานคณะกรรมการการศึกษาขั้นพื้นฐานในจังหวัดพิษณุโลก และสำนักงานคณะกรรมการส่งเสริมการศึกษาเอกชนในจังหวัดพิษณุโลก พิจิตร และอุตรดิตถ์** ข้อสั่งการ : ให้หน่วยงานทั้งส่วนกลาง และส่วนภูมิภาค พร้อมทั้งสถานศึกษาดำเนินการอย่างจริงจัง โดยให้หน่วยงานในพื้นที่หารูปแบบในการดำเนินงานให้เป็นไปตามสภาพบริบทของพื้นที่ให้เป็นไปอย่างมีประสิทธิภาพ

 **2.5.10 ประชุมหน่วยงาน/สถานศึกษาที่มีความพร้อมเกี่ยวกับการใช้ Internet ของสถานศึกษาในสังกัดสำนักงานคณะกรรมการอาชีวศึกษา และสำนักงานส่งเสริมการศึกษานอกระบบและการศึกษาตามอัธยาศัยในจังหวัดพิษณุโลก พิจิตร และอุตรดิตถ์** ข้อสั่งการ : 1) ให้หน่วยงานทั้งส่วนกลาง และส่วนภูมิภาค พร้อมทั้งสถานศึกษาดำเนินการอย่างจริงจัง โดยให้หน่วยงานในพื้นที่หารูปแบบในการดำเนินงานให้เป็นไปตามสภาพบริบทของพื้นที่ให้เป็นไปอย่างมีประสิทธิภาพ 2) ผู้บริหารทุกระดับ ต้องให้ความสำคัญ ศึกษา ทำความเข้าใจ และสนับสนุนการใช้อินเทอร์เน็ตเพื่อการศึกษาอย่างจริงจัง

 **2.5.11 ตรวจเยี่ยมและติดตามการดำเนินงานของศูนย์ประสานงานการผลิตและพัฒนากำลังคน อาชีวศึกษา ในภาคเหนือ NEC (Northern Economic Corridor) TVET Career Center** ข้อสั่งการ : 1) โครงสร้างการบริหารศูนย์ฯ ควรยึดแนวทางประชารัฐ 2) การสร้างการรับรู้เป็นกลยุทธ์สำคัญในการดำเนินงานของศูนย์ฯ 3) การกำหนดกรอบอัตรากำลังของศูนย์ฯ ซึ่งอยู่ระหว่างดำเนินการโดย อกศจ. ที่เกี่ยวข้อง ต้องให้มีความชัดเจนเพื่อลดความซ้ำซ้อนในการบริหารจัดการ 4) การพิจารณาแต่งตั้ง ผอ. ศูนย์ฯ ควรดำเนินการอย่างรอบคอบ เนื่องจากส่งผลต่อความสำเร็จ ในการบริหารจัดการ 5) การจัดตั้ง Training Center และการบริหารจัดการในเชิง Digital Office ควรกำหนดระยะเวลาดำเนินการให้ชัดเจน 6) การดำเนินการของศูนย์ฯ สามารถรองรับการประสานงานการผลิตและพัฒนากำลังคนอาชีวศึกษาได้ตามความต้องการของตลาดแรงงานในภาคเหนือ รวมทั้งการให้บริการได้ในจุดเดียว (One Stop Service) 7) การจัดทำฐานข้อมูลความต้องการกำลังคน ควรมีการบูรณาการและเป็นปัจจุบัน เพื่อแนะแนวให้ผู้เรียนสามารถเลือกเรียนอาชีวศึกษาได้อย่างเหมาะสมและเกิดประโยชน์สูงสุดในการขับเคลื่อนกำลังคนเข้าสู่ตลาดแรงงาน 8) สถานศึกษาทุกระดับ ทุกประเภท ควรมีส่วนร่วมใช้ประโยชน์จากทรัพยากรของศูนย์ฯ และสนับสนุนการดำเนินการของศูนย์ฯ 9) หลักสูตรควรมีการพัฒนาให้ผู้เรียนมีทักษะรอบด้าน (Multi Skill) ตามความต้องการกำลังคนในปัจจุบันและอนาคต 10) กระทรวงศึกษาธิการจะดำเนินการตรวจติดตามการดำเนินการศูนย์ฯ ในทุกภูมิภาค

 **2.5.12 ประชุมติดตามการแก้ไขปัญหาการใช้อินเทอร์เน็ตของสถานศึกษาสังกัดสำนักงานคณะกรรมการการศึกษาขั้นพื้นฐาน สำนักงานคณะกรรมการการอาชีวศึกษา และสำนักงานส่งเสริมการศึกษานอกระบบและการศึกษาตามอัธยาศัย รวมทั้งสถานศึกษาเอกชน ในพื้นที่จังหวัดสุโขทัย ตาก และกำแพงเพชร** ข้อสั่งการ : 1) ให้หน่วยงานกลางดำเนินการให้อำนาจและงบประมาณแก่ผู้บริหารสถานศึกษาเลือกใช้อินเทอร์เน็ทได้เองเพราะเป็นผู้ใกล้ชิดและรู้บริบทดีที่สุด โดยสามารถเลือกใช้ได้ทั้งของรัฐ รัฐวิสาหกิจและเอกชน และสามารถนำไปปรับปรุง router ใหม่เพื่อให้ได้ความเร็วที่สูงขึ้น และหากเห็นว่าการร่วมกันเป็นกลุ่มจะทำให้มีอำนาจต่อรองได้สูงขึ้น ผอ.โรงเรียนสามารถที่จะให้ระดับเขตพื้นที่การศึกษาช่วยประสานงานตามความต้องการของโรงเรียนได้ 2) ให้เป็น KPI ของ ผอ.เขตพื้นที่การศึกษา และ ศธจ.ในการติดตามและให้ความช่วยเหลือโรงเรียนเรื่องอินเทอร์เน็ต 3) ให้ สพฐ. ร่วมมือกับศูนย์ Fix-it ของ สอศ.และบุคลากรในมหาวิทยาลัย เพื่อให้ความช่วยเหลือด้านเทคนิคแก่สถานศึกษา 4) เปิดให้สถานศึกษาเอกชนสามารถเชื่อมต่อกับ UNINET ได้ แต่ค่าใช้จ่ายในการเชื่อมต่อกับ UNINET ให้เป็นหน้าที่ของสถานศึกษาเอกชน 5) ส่วนกลางจะวิเคราะห์ความเป็นไปได้ในการขยาย UNINET ให้ครอบคลุม โรงเรียนของ สพฐ. ทั้ง 30,000 แห่ง โดย ผอ.UNINET คาดว่าจะใช้งบประมาณประมาณ 2,000 ล้านบาท 6) ให้ผู้บริหารสถานศึกษาพิจารณาเปิดสถานศึกษาในวันเสาร์-อาทิตย์ เพื่อให้เป็นแหล่งเรียนรู้และเข้าถึงอินเทอร์เน็ตของชุมชนได้ 7) ปรับปรุงอินเทอร์เน็ตในส่วนกลางของกระทรวงให้มีประสิทธิภาพ จากที่ผ่านมาเสียค่าใช้จ่ายปีละ 5 ล้านบาทแต่ความเร็วยังช้า โดยให้เชื่อมต่อกับระบบของ UNINET ที่ปัจจุบันมีโครงสร้างพื้นฐานพร้อมที่จะรับสัญญาณแล้ว 8) ตรวจสอบประสิทธิภาพการใช้งาน และความโปร่งใสในการจัดซื้อจัดจ้างโครงการ MOENET ที่ผ่านมา

 **2.5.13 การส่งเสริมและสนับสนุนการจัดสวัสดิการให้แก่เด็กและเยาวชน สตรีและครอบครัวเพื่อแก้ไขปัญหาความยากจน และพัฒนาคุณภาพชีวิตของประชาชนในพื้นที่ภาคเหนือ** ข้อสั่งการ : 1) มอบหมายให้กรมพัฒนาสังคมและสวัสดิการ เป็นหน่วยงานหนุนเสริมการพัฒนาการศึกษาและคุณภาพชีวิต ภายใต้โครงการโรงเรียนเพียงหลวง เพื่อให้เด็กและครอบครัวทุกระดับ สามารถเข้าถึงสิทธิ สวัสดิการพื้นฐาน และพัฒนาศักยภาพได้อย่างรอบด้าน สนับสนุนครอบครัวให้มีคุณภาพชีวิตที่ดีขึ้น โดยบูรณาการการทำงานกระทรวง หรือหน่วยงานที่เกี่ยวข้องอย่างใกล้ชิด เช่น กระทรวงศึกษาธิการ กระทรวงมหาดไทย กระทรวงแรงงาน และภาคส่วนอื่นๆ 2) มอบหมายกรมกิจการสตรีและสถาบันครอบครัว ดำเนินการพัฒนาศักยภาพสตรี รวมถึงกลุ่มเป้าหมายทุกกลุ่ม เน้นพัฒนาทักษะ ความสามารถในการประกอบอาชีพ เพื่อหารายได้พึ่งพาตนเอง และเป็นที่พึ่งให้กับครอบครัวได้ 3) มอบหมายให้พัฒนาสังคมและความมั่นคงของมนุษย์จังหวัด และหน่วยงานในสังกัด พม. (One Home) ในพื้นที่จังหวัด ดำเนินการดังนี้ 3.1) ร่วมขยายภาคีเครือข่ายการทำงานระดับพื้นที่ เพื่อตอบโจทย์ความต้องการด้านการพัฒนาการศึกษาและคุณภาพชีวิตของเด็กและเยาวชน 3.2) ให้การช่วยเหลือประชาชนกลุ่มเป้าหมาย ทั้งเด็ก เยาวชน สตรี คนพิการ ผู้สูงอายุคนไร้ที่พึ่ง ฯลฯ ตามภารกิจ นอกจากนั้น ให้ประสานความร่วมมือกับหน่วยงานที่เกี่ยวข้องในการใช้ประโยชน์จากฐานข้อมูลระบบการลงทะเบียนสวัสดิการแห่งรัฐ เพื่อการวางแผน กำหนดเป้าหมายที่ชัดเจน จัดลำดับความสำคัญในการให้การช่วยเหลือได้เหมาะสมตามความต้องการ

 **2.5.14 การสร้างความร่วมมือในการจัดสิ่งอำนวยความสะดวกแก่คนทั้งมวล (อารยสถาปัตย์) เพื่อลดความเหลื่อมล้ำ และพัฒนาคุณภาพชีวิตของประชาชน** ข้อสั่งการ : 1) มอบหมายกรมส่งเสริมและพัฒนาคุณภาพชีวิตคนพิการ เร่งขยายผลการดำเนินงานตามโครงการการผลักดันการจัดสิ่งอำนวยความสะดวกแก่คนทั้งมวล และกิจกรรมการสร้างชุมชนต้นแบบ Universal Design ให้ครบตามเป้าหมายของปี 2561 2) มอบหมายพัฒนาสังคมและความมั่นคงของมนุษย์จังหวัด และหน่วยงานในสังกัด พม. ในพื้นที่ (One Home) ดำเนินการดังนี้ 2.1) ร่วมรณรงค์ให้ทุกภาคส่วน ทุกหน่วยงาน และประชาชนในสังคม เกิดความตื่นตัวในการรับผิดชอบต่อสังคม โดยผลักดันให้เกิดการปรับปรุงทั้งสิ่งอำนวยความสะดวก ในด้านโครงสร้างพื้นฐาน และองค์ความรู้ เพื่อให้เอื้อต่อการใช้ชีวิต มีส่วนร่วมในการดูแลและให้โอกาสคนพิการ ผู้สูงอายุ หรือผู้ด้อยโอกาสทางสังคม ให้สามารถดำรงชีวิตได้อย่างปกติ 2.2) ประสานความร่วมมือกับภาคีเครือข่ายในการดูแลรักษาสิ่งอำนวยความสะดวกที่ได้ทำการปรับปรุงและสร้างขึ้น รวมถึงบริหารจัดการให้เกิดความยั่งยืน

 **2.5.15 การส่งเสริมและจัดสวัสดิการให้แก่ผู้สูงอายุ คนพิการ ผู้ด้อยโอกาส เด็กและเยาวชน เพื่อแก้ไขปัญหาความยากจน และพัฒนาคุณภาพชีวิต** ข้อสั่งการ : 1) มอบหมายกรมกิจการผู้สูงอายุ ดำเนินการโครงการของขวัญปีใหม่ เยี่ยมบ้านผู้สูงอายุ มอบของขวัญให้กับผู้สูงอายุ ที่มีอายุ 100 ปีขึ้นไป และมอบโล่เชิดชูเกียรติครอบครัว ตามโครงการ “ของขวัญปีใหม่ อายุยืน...เยาว์” ให้ครบตามเป้าหมายทั่วประเทศ 2) มอบหมายหน่วยงานสังกัดกระทรวง พม. ทุกหน่วย ดำเนินการเชื่อมโยง และใช้ประโยชน์จากฐานข้อมูลระบบการลงทะเบียนสวัสดิการแห่งรัฐ เพื่อการวางแผน กำหนดเป้าหมายที่ชัดเจน จัดลำดับความสำคัญในการให้การช่วยเหลือได้เหมาะสมตามความต้องการ 3) มอบหมายพัฒนาสังคมและความมั่นคงของมนุษย์จังหวัด และหน่วยงาน พม.ในพื้นที่ (One Home) ดำเนินการดังนี้ 3.1) ประสานการดำเนินงานในพื้นที่กับภาคส่วนต่างๆ ในการดำเนินการโรงเรียนผู้สูงอายุ เพื่อเพิ่มพูนสุขภาพกายใจ แลกเปลี่ยนเรียนรู้ประสบการณ์ชีวิต ถ่ายทอดภูมิปัญญาของผู้สูงอายุ ฯลฯ 3.2) ร่วมกับองค์กรปกครองส่วนท้องถิ่น และส่วนราชการที่เกี่ยวข้อง ขยายผลการสร้าง ปรับปรุง ซ่อมแซมที่อยู่อาศัย สำหรับผู้สูงอายุ คนพิการ ผู้ด้อยโอกาสทางสังคมให้ครบตามเป้าหมาย รวมทั้ง สนับสนุนการดำเนินงานของสภาเด็กและเยาวชน และเปิดเวทีให้มีส่วนร่วมในการแสดงความคิดเห็นในการพัฒนาและแก้ปัญหาสังคม 3.3) จัดทำแผนงานโครงการที่สอดคล้องกับยุทธศาสตร์ ให้เห็นภาพจังหวัด และเชื่อมโยงกับทิศทางการพัฒนาภาค ทั้งในมิติของการบริหารจัดการ แผน และงบประมาณ

 **2.5.16 การตรวจเยี่ยมโครงการเมืองสมุนไพรอินทรีย์คุณภาพครบวงจร ในพื้นที่โรงพยาบาลบางกระทุ่ม อำเภอบางกระทุ่ม จังหวัดพิษณุโลก** ข้อสั่งการ : 1) ให้อธิบดีกรมการแพทย์แผนไทยและการแพทย์ทางเลือก จัดให้เป็นตัวอย่างและต้นแบบในการดำเนินงานของบุคลากร 2) ให้เขตสุขภาพมีการตกลงในการแบ่งการผลิตสมุนไพรแต่ละชนิด และให้ไปดำเนินการผลิตในจำนวนมาก (mass product) โดยพัฒนาระบบการผลิตเพิ่มเติม และเห็นชอบให้ของบประมาณเพิ่มเติมในส่วนที่เสนอ

 **2.5.17 การตรวจเยี่ยมโรงเรียนอนุบาลทุ่งเสลี่ยมและโรงเรียนโรตารี่สวรรคโลก 1** ข้อสั่งการ : 1) ให้หน่วยงานภายในกระทรวงฯ หารือกับหน่วยงานที่เกี่ยวข้องพิจารณาแนวทางการจัดตั้งกลไก/ช่องทางการเชื่อมโยงการต่างประเทศกับระดับภูมิภาคเพื่อให้การดำเนินการตามแนวทางการทูตประชารัฐ ที่ทุกภาคส่วนมีส่วนร่วมต่อการต่างประเทศเกิดเป็นผลสำเร็จได้อย่างเป็นรูปธรรม 2) มอบหมายให้หน่วยงานของกระทรวงฯ ทั้งในส่วนกลาง ภูมิภาค และในต่างประเทศจัดกิจกรรมร่วมกับโรงเรียนในเครือมูลนิธิยุวทูตความดีให้มีความต่อเนื่องยิ่งขึ้น โดยมุ่งเน้นจัดกิจกรรมเพื่อเปิดโลกทัศน์ และเกร็ดความรู้ด้านการต่างประเทศในมิติที่เกี่ยวข้องกับการพัฒนาระดับภูมิภาคของไทย เพื่อให้นักเรียนมีความรู้และมีภูมิคุ้มกันต่อโอกาสและความท้าทายที่จะเกิดจากความเชื่อมโยงระหว่างประเทศที่จะเพิ่มมากขึ้นในบริบทปัจจุบัน

* 1. **ด้านวิทยาศาสตร์และเทคโนโลยี**

 **2.6.1 การประชุมหารือร่วมกับมหาวิทยาลัย สภาอุตสาหกรรม สภาหอการค้า ภาคเอกชน และผู้เกี่ยวข้องในการพัฒนาภาคเหนือ 4.0** ข้อสั่งการ : ให้ วท. ขยายบทบาทการดำเนินงานและสร้างเครือข่ายร่วมกับมหาวิทยาลัยราชภัฏ มหาวิทยาลัยเทคโนโลยีราชมงคล และที่ประชุมอธิการบดีแห่งประเทศไทย รวมทั้งส่วนราชการและภาคเอกชนในรูปแบบประชารัฐเพื่อให้มีการส่งเสริมการนำวิทยาศาสตร์ เทคโนโลยี และนวัตกรรม ไปปรับประยุกต์ใช้ในการพัฒนาเศรษฐกิจฐานราก

 **2.6.2 การใช้วิทยาศาสตร์ เทคโนโลยีและนวัตกรรม ร่วมดำเนินการ/สนับสนุนด้านการบริหารจัดการน้ำ การแก้ปัญหาไฟป่าและหมอกควัน และ Startup ในพื้นที่ภาคเหนือ** ข้อสั่งการ : มอบหมายให้ สสนก. สำรวจแหล่งน้ำชุมชน 70,000 แห่งทั่วประเทศ และพิจารณาความเร่งด่วนในการช่วยเหลือชุมชนที่มีความต้องการน้ำ

 **2.6.3 เยี่ยมชมอุทยานวิทยาศาสตร์ภาคเหนือ และโรงงานต้นแบบการลดความชื้นและกำจัดแมลงในข้าวด้วยเทคโนโลยีการให้ความร้อนด้วยคลื่นวิทยุ** ข้อสั่งการ : 1) มอบหมายอุทยานวิทยาศาสตร์ภาคเหนือ (มหาวิทยาลัยเชียงใหม่) พัฒนามาตรฐาน Uniform Thermal Distribution of Radio Frequency : UTD ให้เป็นมาตรฐานสากล เป็นที่ยอมรับของผู้ประกอบการ และผู้บริโภคทั้งในประเทศและต่างประเทศ 2) กระทรวงวิทยาศาสตร์และเทคโนโลยี ควรดำเนินการประชาสัมพันธ์และเผยแพร่ผลลัพธ์จากการดำเนินงาน เพื่อให้สังคมได้ตระหนักถึงความสำคัญของวิทยาศาสตร์ เทคโนโลยี และนวัตกรรม ซึ่งเป็นเครื่องมือสำคัญในการช่วยเหลือกลุ่มเกษตรกร ผู้ประกอบการ SMEs และ Startup รวมทั้งพัฒนาคน เพิ่มขีดความสามารถในการแข่งขัน และลดความเหลื่อมล้ำ ทั้งนี้ วท. อาจต้องขอรับการสนับสนุนงบประมาณเพิ่มเติมจากสำนักงบประมาณ เพื่อขยายผล/เผยแพร่งานด้านการพัฒนาวิทยาศาสตร์ เทคโนโลยี และนวัตกรรม 3) ให้อุทยานวิทยาศาสตร์ภาคเหนือ (มหาวิทยาลัยเชียงใหม่) ดำเนินการประชาสัมพันธ์ให้เห็นผลลัพธ์จากการเข้ามาใช้ประโยชน์อุทยานวิทยาศาสตร์ฯ อาทิ จัดทำโครงการที่จะดึงดูดให้กลุ่มเป้าหมาย เช่น ผู้ประกอบการ โรงสีสหกรณ์การเกษตร เข้ามาใช้บริการโรงงานต้นแบบกำจัดแมลงและไข่แมลงด้วยเทคโนโลยีคลื่นความถี่วิทยุ (RF Technology Pilot Plant) หรือซื้อเครื่องกำจัดมอดและไข่มอดตลอดวงจรชีวิต (Bio-Q UTD RF Technology) แล้วทำให้ผลิตภัณฑ์ข้าวเกิดมูลค่าเพิ่ม รวมทั้งขยายผลงานวิจัยให้สามารถนำไปใช้ได้จริงในระบบตลาด (scale up to market size)

 **2.6.4 เยี่ยมชมบริษัท เชียงใหม่ไบโอเวกกี้ จำกัดที่ได้รับการสนับสนุนจากโปรแกรม Innovation and Technology Assistance Program (ITAP)** ข้อสั่งการ : มอบหมายให้ สนช. ให้การสนับสนุนและดำเนินงานด้านการพัฒนาการตลาด โดยการสนับสนุนองค์ความรู้ในด้าน Business Innovation เพื่อให้ธุรกิจสามารถขับเคลื่อนไปได้ด้วยวิทยาศาสตร์ เทคโนโลยีและนวัตกรรม และสามารถพัฒนาธุรกิจให้ก้าวเข้าสู่ตลาดในระดับสากลได้ และให้ สนช. หารือกับหน่วยงานที่เกี่ยวข้อง เพื่อเร่งแก้ไขปัญหาและอุปสรรคในการดำเนินธุรกิจของผู้ประกอบการ

 **2.6.5 โครงการสนับสนุนการจัดตั้งห้องเรียนวิทยาศาสตร์ในโรงเรียน โดยการกำกับดูแลของมหาวิทยาลัย (โครงการ วมว.) ระยะที่ 2** ความเห็น : 1) ให้กระทรวงวิทยาศาสตร์และเทคโนโลยี ร่วมกับกระทรวงศึกษาธิการในการขยายการเรียนการสอนในรูปแบบสะเต็มศึกษาไปยังระดับชั้นมัธยมศึกษาตอนต้น เพื่อเตรียมความพร้อมนักเรียนให้มีพื้นฐานและทักษะทางวิทยาศาสตร์และเทคโนโลยีสู่การเรียนในระดับมัธยมศึกษาตอนปลายของโครงการ วมว. และโครงการที่เกี่ยวข้องกับการพัฒนานักเรียนด้านวิทยาศาสตร์และเทคโนโลยีต่อไป 2) เพื่อเป็นการเตรียมคนไทยเข้าสู่ศตวรรษที่ 21 กระทรวงวิทยาศาสตร์ฯ ได้มีนโยบายในการสร้างแรงบันดาลใจให้กับเยาวชน สร้างการคิดและมีเหตุผลทางวิทยาศาสตร์ รวมถึงการสร้างนักวิทยาศาสตร์ และนวัตกร ซึ่งมหาวิทยาลัยนเรศวรมีส่วนสนับสนุนนโยบายฯ ดังกล่าว เช่น การดำเนินโครงการ วมว. ตลอดจนการพัฒนาหลักสูตรการเรียนการสอนด้านวิทยาศาสตร์อย่างต่อเนื่อง

 **2.6.6 การใช้วิทยาศาสตร์ เทคโนโลยีและนวัตกรรมในการสนับสนุนและพัฒนาเศรษฐกิจฐานรากในพื้นที่ภาคเหนือ โดยใช้กลไกของกระทรวงวิทยาศาสตร์และเทคโนโลยี** ข้อสั่งการ : 1) เนื่องจากกระทรวงวิทยาศาสตร์และเทคโนโลยี มีส่วนสนับสนุนผู้ประกอบการ SMEs ในอุตสาหกรรมอาหารในภาคเหนือ (Northern Food Valley) เห็นควรให้ขยายเครือข่ายความร่วมมือด้านนวัตกรรม และผู้ประกอบการให้มากขึ้น 2) ให้หน่วยงานในสังกัดกระทรวงวิทยาศาสตร์และเทคโนโลยี พัฒนาผลิตภัณฑ์ให้มีมูลค่าสูง (Value Creation) เช่น แปรรูปกล้วยให้เป็นอาหารเสริมสำหรับเด็กทารก หรือการย้อมสีผ้าไหมสำหรับทำเย็บผ้านุ่ง เปลี่ยนเป็นทอเป็นรูปสำหรับเป็นของที่ระลึก เพื่อสร้างมูลค่า 3) ให้สถาบันวิจัยวิทยาศาสตร์และเทคโนโลยี พัฒนาบรรจุภัณฑ์ให้ทันสมัยเพื่อการส่งออก เช่น บรรจุภัณฑ์เครื่องสำอางจากสารสกัดเมล็ดองุ่น และร่วมกับมหาวิทยาลัยนเรศวรในการพัฒนาบรรจุภัณฑ์น้ำปลาผง

 **2.6.7 หมู่บ้านต้นแบบด้านการเกษตรอินทรีย์และการใช้พลังงานทดแทน**ข้อสั่งการ : ขยายผลโครงการหมู่บ้านวิทยาศาสตร์และเทคโนโลยีให้เพิ่มขึ้น เนื่องจากมีหมู่บ้านที่ยังไม่ได้รับการพัฒนาเป็นจำนวนมาก

 **2.7 การค้าการลงทุน**

 **2.7.1 ประชุมร่วมภาคเอกชน เรื่องทิศทางการพัฒนาเศรษฐกิจและโอกาสในการเชื่อมโยงโลจิสติกส์ตามแนวระเบียงเศรษฐกิจ (Economic Corridor) ของภาคเหนือตอนล่าง ห้องประชุมมหาวิทยาลัยนเรศวร จังหวัดพิษณุโลก** ข้อสั่งการ : ให้หน่วยงาน พณ. ประสานหน่วยงานที่เกี่ยวข้องในการดำเนินการ อาทิ การเข้ามาทำการค้าการลงทุนของจีนและเมียนมา การพัฒนาระเบียงเศรษฐกิจตะวันตก LIMEC และการค้าชายแดนและเขตเศรษฐกิจพิเศษ ฯลฯ

 **2.7.2 ตรวจเยี่ยมแหล่งผลิตและจำหน่ายสินค้าสังคโลกสุโขทัย** ข้อสั่งการ : ให้กระทรวงพาณิชย์ดำเนินการประชาสัมพันธ์สังคโลกสุโขทัยผ่านช่องทางต่างๆ สร้างจุดเด่น สร้างมูลค่าเพิ่มให้กับสินค้า GI เปิดตลาดใหม่ เช่น ตลาดออนไลน์ ให้สามารถกระจายสินค้าให้ผู้บริโภคเลือกซื้อสินค้าได้สะดวก รวดเร็ว และผลักดันให้เข้าร่วมงานจำหน่ายสินค้าของกระทรวงพาณิชย์ และเร่งขึ้นทะเบียน GI โดยให้พื้นที่เร่งพิจารณารายละเอียดคำขอขึ้นทะเบียนให้เป็นที่ยุติ เพื่อประกาศโฆษณาคำขอขึ้นทะเบียน GI ภายในเดือนมกราคม 2561

 **2.7.3 การพบปะกับภาคเกษตรกร ภาคเอกชน และผู้ประกอบการในพื้นที่ เพื่อขับเคลื่อนแนวทางประชารัฐในการพัฒนาอุตสาหกรรม ในพื้นที่ภาคเหนือให้เป็นฐานการผลิตเกษตรอุตสาหกรรมแปรรูปมูลค่าสูง และตรวจเยี่ยมการดำเนินงานของกระทรวงอุตสาหกรรม** ข้อสั่งการ : 1) มอบหมาย ธพว. หารือกับผู้ประกอบการที่ขอยื่นกู้ที่ได้รับการอนุมัติแล้ว แต่ยังอยู่ระหว่างรอสัญญา ว่าล่าช้าด้วยสาเหตุใด 2) ขอความร่วมมือสภาหอการค้า สภาอุตสาหกรรมในพื้นที่ และสำนักงานอุตสาหกรรมจังหวัดในการส่งเสริมและสนับสนุนผู้ประกอบการให้ใช้สินค้าจากวิสาหกิจชุมชนในพื้นที่ตนเอง เช่น ผู้ประกอบการโรงแรม ร้านอาหาร 3) มอบกรมส่งเสริมอุตสาหกรรมดำเนินการกิจกรรมการพัฒนาผู้ประกอบการธุรกิจอุตสาหกรรม (คพอ.) ให้ต่อเนื่อง เนื่องจากเป็นกิจกรรมที่เป็นประโยชน์ในการส่งเสริมผู้ประกอบการใหม่ โดยขอให้ คพอ. รุ่นพี่เป็นพี่เลี้ยงช่วยแนะนำรุ่นน้องต่อไป

 **2.8 ประเด็นอื่นๆ**

 **2.8.1 การมอบนโยบายการดำเนินงานกองทุนหมู่บ้านและชุมชนเมืองให้เครือข่ายกองทุนหมู่บ้านและชุมชนเมืองระดับจังหวัดและระดับอำเภอ ของพื้นที่ 17 จังหวัดภาคเหนือ** ข้อสั่งการ : ให้ สทบ.รวบรวมข้อคิดเห็นจากการประชุมไปประมวลเพื่อหาแนวทางการดำเนินงานที่เหมาะสมต่อไป

 **2.8.2 การตรวจเยี่ยมและติดตามการดำเนินงานกองทุนหมู่บ้านและชุมชนเมืองและโครงการเพิ่มความเข้มแข็งของเศรษฐกิจฐานรากตามแนวทางประชารัฐ (กองทุนหมู่บ้านปากสิงห์)** ข้อสั่งการ : ให้สถาบันการเงินชุมชนบ้านปากสิงห์มีการประชาสัมพันธ์ สร้างความเข้าใจ และเปิดรับสมาชิกในพื้นที่อื่นๆ เพิ่มเติม เพื่อช่วยแก้ไขหนี้นอกระบบในพื้นที่ โดยอาจต้องมีงบประมาณในอัตราดอกเบี้ยต่ำ สนับสนุนกองทุนหมู่บ้าน (สถาบันการเงินชุมชน) สำหรับการแก้ไขปัญหาหนี้นอกระบบต่อไป

 **2.8.3 การตรวจเยี่ยมและติดตามการดำเนินงานกองทุนหมู่บ้านและชุมชนเมืองและโครงการเพิ่มความเข้มแข็งของเศรษฐกิจฐานรากตามแนวทางประชารัฐ (กองทุนหมู่บ้านผาตั้ง)** ข้อสั่งการ : การดำเนินกิจกรรมของกองทุนหมู่บ้านฯ ให้มีการประชาสัมพันธ์ในพื้นที่ให้มากขึ้น รวมทั้งการบริหารจัดการที่ต้องนำเทคโนโลยีต่างๆ เข้ามาช่วยสนับสนุนในด้านกิจกรรม เพื่อจะได้รักษาคุณภาพให้ยั่งยืน และพัฒนาให้ดียิ่งๆ ขึ้นไป

 **2.8.4 โครงการส่งเสริมระบบอบแห้งพลังงานแสงอาทิตย์สำหรับชุมชนอุตสาหกรรมขนาดใหญ่** ข้อสั่งการ : 1) ขอให้มีการขยายผลการใช้เทคโนโลยีไปยังผลิตภัณฑ์ทางการเกษตรอื่นๆ และให้ครอบคลุมไปยังชุมชนต่างๆ 2) สนับสนุนกลุ่มสตรีสหกรณ์บางกระทุ่มให้ผลิตภัณฑ์กล้วยตากได้รับมาตรฐาน GMP

 **2.8.5 ตรวจเยี่ยมการดำเนินงานกิจการปิโตรเลียมของแหล่งน้ำมันสิริกิติ์
และตรวจเยี่ยมการปฏิบัติหน้าที่ในการกำกับดูแลกิจการปิโตรเลียมของกรมเชื้อเพลิงธรรมชาติ** ข้อสั่งการ :1) การต่ออายุสัมปทานในอีก 10 ปีข้างหน้า ขอให้กรมเชื้อเพลิงธรรมชาตินำเอาประสบการณ์ที่ได้จากการเตรียมการประมูลสัมปทานที่จะสิ้นอายุในปัจจุบัน เพื่อให้เกิดความต่อเนื่องในการผลิต 2) ให้มีการจัดทำรายละเอียดปัญหาอุปสรรคที่เกิดขึ้นจากการขออนุญาตหน่วยราชการที่เกี่ยวข้อง ที่ส่งผลต่อการเพิ่มปริมาณการผลิตให้ยั่งยืนต่อเนื่อง และให้จัดลำดับความสำคัญของปัญหาอุปสรรคที่มีผลต่อการผลิต 3) ขอให้ประสานงานหน่วยงานที่เกี่ยวข้องในการเพิ่มการขนส่งทางรถไฟให้มากขึ้น เพื่อเพิ่มความปลอดภัยให้กับชุมชน

 **2.8.6 ยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศกิจกรรมที่ 1 การขยายโครงข่ายอินเทอร์เน็ตความเร็วสูงให้ครอบคลุมทั่วประเทศ เพื่อสนับสนุนการพัฒนาเศรษฐกิจภายในประเทศ (เน็ตประชารัฐ)** ข้อสั่งการ : 1) ควรบูรณาการการใช้ประโยชน์ และการสร้างความรู้ความเข้าใจถึงประโยชน์ของอินเทอร์เน็ตความเร็วสูงของโครงการฯ ร่วมกับหน่วยงานภาครัฐ อาทิ กระทรวงศึกษาธิการ กระทรวงสาธารณสุข และกระทรวงพาณิชย์ เป็นต้น รวมทั้งต่อยอดการใช้ประโยชน์จากเน็ตประชารัฐ และสร้างความรับรู้ให้แก่ประชาชนในพื้นที่ ได้เข้าใจถึงประโยชน์ของบริการอินเทอร์เน็ตความเร็วสูง เกี่ยวกับการสร้างรายได้ และยกระดับคุณภาพชีวิต 2) ติดตามประเมินผล ผู้ที่ผ่านการฝึกอบรมให้สามารถนำความรู้ไปใช้ประโยชน์และถ่ายทอดความรู้ให้แก่ชุมชน หรือถ่ายทอดให้กลุ่มเป้าหมายอื่นที่ให้ความสนใจได้จริง 3) สร้างเครือข่ายแกนนำการสร้างการรับรู้เน็ตประชารัฐ อาทิ จิตอาสา สร้างเยาวชนรุ่นใหม่ในชุมชน เพื่อเป็นวิทยากรแกนนำในการถ่ายทอดความรู้ให้กับผู้นำชุมชน ตลอดจนส่งต่อความรู้ให้แก่ประชาชนในพื้นที่ 4) จัดให้มีการจัดสรรรางวัล หรือกิจกรรมเพื่อสร้างแรงจูงใจให้กับครู กศน. ในการถ่ายทอดการสร้างการรับรู้ให้กับชุมชน ส่งเสริมให้เกิดเป็นองค์ความรู้ของชุมชน เพื่อความยั่งยืนพัฒนาหลักสูตรการสอนการใช้ประโยชน์ของเน็ตประชารัฐ ให้เป็นหลักสูตรออนไลน์ ให้สามารถปฏิบัติงานได้จริง อาทิ การใช้ QR Code สำหรับการศึกษานอกห้องเรียน มีการติดตามประเมินผลหลังการจบหลักสูตร

 **2.8.7 โครงการส่งเสริมความเชื่อมั่นในการทำธุรกรรมทางอิเล็กทรอนิกส์ (Thailand e-Commerce Sustainability)** ข้อสั่งการ : ให้สำนักงานพัฒนาธุรกรรมทางอิเล็กทรอนิกส์ (องค์การมหาชน) ดำเนินการ ดังนี้ 1) ส่งเสริมการใช้ประโยชน์ด้าน e-commerce ในชุมชนที่ยังขาดแคลนทักษะด้านนี้ โดยใช้เน็ตประชารัฐเพื่อสร้างอาชีพและเพิ่มรายได้ให้กับชุมชน โดยการจัดอบรมให้ความรู้การขายสินค้าออนไลน์ และส่งเสริมวิธีการประชาสัมพันธ์ อาทิ วิธีการถ่ายภาพสินค้า การบรรยายให้ข้อมูลสินค้า และการทำฉลากบรรจุภัณฑ์ เพื่อให้สินค้ามีความน่าสนใจมากยิ่งขึ้น รวมถึงการทำธุรกรรมทางออนไลน์ และการทำ QR Code กับธนาคาร 2) จัดทำแหล่งรวบรวมข้อมูลองค์ความรู้บนเว็บไซต์เน็ตประชารัฐสำหรับถ่ายทอดตัวอย่างและแลกเปลี่ยนความรู้ในการขายสินค้าออนไลน์จากผู้ขายที่ประสบความสำเร็จจากการใช้เน็ตประชารัฐ 3) ควรบูรณาการกับกระทรวงพาณิชย์ บริษัท ไปรษณีย์ไทย จำกัด ในการพัฒนาระบบ POS (Point of Sales) และระบบการชำระเงิน เพื่อการซื้อขายสินค้าผ่านระบบออนไลน์ โดยติดตั้งให้กับร้านค้าในพื้นที่ที่ใช้เน็ตประชารัฐได้ใช้ประโยชน์เพื่อเป็นช่องทางในการจำหน่ายสินค้าและเพิ่มรายได้ให้กับร้านค้าในชุมชน

|  |
| --- |
|  **แต่งตั้ง** |

**13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ**

**(สำนักเลขาธิการคณะรัฐมนตรี)**

 คณะรัฐมนตรีมีมติอนุมัติตามที่สำนักเลขาธิการคณะรัฐมนตรีเสนอแต่งตั้ง **นางสาววรรณวิมล**

**สินุธก** ผู้เชี่ยวชาญด้านจัดทำมติคณะรัฐมนตรี (นักวิเคราะห์นโยบายและแผนเชี่ยวชาญ) กองวิเคราะห์เรื่องเสนอคณะรัฐมนตรี สำนักเลขาธิการคณะรัฐมนตรี ให้ดำรงตำแหน่ง ที่ปรึกษาประจำสำนักเลขาธิการคณะรัฐมนตรี (นักวิเคราะห์นโยบายและแผนทรงคุณวุฒิ) สำนักเลขาธิการคณะรัฐมนตรี สำนักนายกรัฐมนตรี ตั้งแต่วันที่ 17 สิงหาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**14.เรื่อง การแต่งตั้งข้าราชการให้ดำรงตำแหน่งรองเลขาธิการศูนย์อำนวยการบริหารจังหวัดชายแดนภาคใต้ (ศูนย์อำนวยการบริหารจังหวัดชายแดนภาคใต้)**

 คณะรัฐมนตรีมีมติอนุมัติตามที่ศูนย์อำนวยการบริหารจังหวัดชายแดนภาคใต้เสนอแต่งตั้ง **นายกิตติ สุระคำแหง** ผู้ช่วยเลขาธิการศูนย์อำนวยการบริหารจังหวัดชายแดนภาคใต้ ให้ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้ ศูนย์อำนวยการบริหารจังหวัดชายแดนภาคใต้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**15.เรื่อง การแต่งตั้งข้าราชการการเมือง (ตำแหน่งที่ปรึกษารัฐมนตรีว่าการกระทรวงพาณิชย์)**

 คณะรัฐมนตรีมีมติเห็นชอบตามที่รัฐมนตรีว่าการกระทรวงพาณิชย์เสนอแต่งตั้ง **นายวิเชียร ชวลิต** เป็นข้าราชการการเมือง ตำแหน่งที่ปรึกษารัฐมนตรีว่าการกระทรวงพาณิชย์ ทั้งนี้ ตั้งแต่วันที่ 26 ธันวาคม 2560

เป็นต้นไป

**16.เรื่อง การแต่งตั้งข้าราชการการเมือง (กระทรวงศึกษาธิการ)**

 คณะรัฐมนตรีมีมติเห็นชอบตามที่กระทรวงศึกษาธิการเสนอแต่งตั้ง**นายวีรสิทธิ์ สิทธิไตรย์**

ดำรงตำแหน่ง ที่ปรึกษารัฐมนตรีช่วยว่าการกระทรวงศึกษาธิการ (นายอุดม คชินทร) ทั้งนี้ ตั้งแต่วันที่ 26 ธันวาคม 2560 เป็นต้นไป

**17.เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสถาบันวัคซีนแห่งชาติ**

 คณะรัฐมนตรีมีมติเห็นชอบตามที่กระทรวงสาธารณสุขเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสถาบันวัคซีนแห่งชาติ รวม 7 คน ดังนี้

 1. นายมานิต ธีระตันติกานนท์ ประธานกรรมการ

 2. นางสาวกุลกัญญา โชคไพบูลย์กิจ กรรมการผู้ทรงคุณวุฒิ

 3. นางสาวยุพิน ลาวัณย์ประเสริฐ กรรมการผู้ทรงคุณวุฒิ

 4. นายสมชัย จิตสุชน กรรมการผู้ทรงคุณวุฒิ

 5. นางธีรนารถ จิวะไพศาลพงศ์ กรรมการผู้ทรงคุณวุฒิ

 6. นายครรชิต ลิมปกาญจนารัตน์ กรรมการผู้ทรงคุณวุฒิ

 7. นายอำนวย กาจีนะ กรรมการผู้ทรงคุณวุฒิ

 ทั้งนี้ ตั้งแต่วันที่ 26 ธันวาคม 2560 เป็นต้นไป

\*\*\*\*\*\*\*\*\*\*\*\*\*\*\*\*\*\*\*

สำนักโฆษก สำนักเลขาธิการนายกรัฐมนตรี โทร. 0 2288-4396